Άμεση (Αδιαμεσολάβητη) Δημοκρατία και εφικτή υλοποίηση - Real Democracy & Feasible Implementation by PantelicGR - Issuu\nΆμεση (Αδιαμεσολάβητη) Δημοκρατία και εφικτή υλοποίηση Για να σπάσει η δογματική καραμέλα του «Δε γίνεται»! 1) 2σέλιδη κόλλα Α4 για εφαρμογή της Άμεσης (Αδιαμεσολάβητης) Δημοκρατίας σήμερα: https://pantelicgr.files.wordpress.com/2017/08/amesh-dhmokratia-real-democracy.pdf (ή https://issuu.com/pantelicgr/docs/amesh_dhmokratia_-_real_democracy ) 2) Το παραπάνω 2σέλιδο μαζί με το παράδειγμα Ισλανδίας όπου οι Πολίτες της συνδιαμόρφωσαν ένα σύγχρονο Σύνταγμα Πολιτών: http://activistika.blogspot.gr/2012/10/blog-post_26.html 3) 1 σελίδα ως συνέχεια ενός ενδεικτικού πλαίσιου λειτουργίας που προσπαθεί για την ομοφωνία και σέβεται τα θεμελιώδη ανθρώπινα δικαιώματα των ατόμων και των μειοψηφιών: https://pantelicgr.files.wordpress.com/2017/08/amesh-dhmokratia-endeiktiko-plaisio-leitourgiasreal-democracy-indicative-operating-framework.pdf (ή https://issuu.com/pantelicgr/docs/amesh_dhmokratia___endeiktiko_plais ) 2σέλιδη κόλλα Α4 για την πραγματική Δημοκρατία βασισμένη στα αρχαία Αθηναϊκά πρότυπα, αλλά χωρίς δούλους (Blog Αναρμόδιου): http://anarmodios.wordpress.com/2011/10/09/1-433/ Περιγραφή των 3 εξουσιών της πραγματικής Δημοκρατίας (Blog Αναρμόδιου): http://anarmodios.wordpress.com/2012/01/18/1-488/ Δίκτυο Περικλής (ένας τρόπος εφαρμογής της Άμεσης Δημοκρατίας που δημιουργήθηκε εδώ και αρκετά χρόνια από καθηγητές του Εθνικού Μετσόβιου Πολυτεχνείου – Πανεπιστημίου Αθηνών… δείτε το πως οι κυβερνήσεις απέφυγαν την εφαρμογή του εγχειρήματος απαξιώνοντας συστηματικά τη γνώμη των πολιτών όπως αναφέρεται στο Χρονολόγιο: “1999 – Υποβάλλεται πρόταση στο ΕΠΕΤ ΙΙ. Απορρίπτεται με το αιτιολογικό πως «η κοινωνία δεν είναι ώριμη για μια τέτοια πρόταση».” => ΑΙΣΧΟΣ): 1) http://www.ntua.gr/periklesnet/page3/page3.html (ή http://old.ntua.gr/periklesnet/page3/page3.html ) 2) http://www.ntua.gr/periklesnet/page1/page1.html (ή http://old.ntua.gr/periklesnet/page1/page1.html ) 3) http://www.ntua.gr/periklesnet/page2/page2.html (ή http://old.ntua.gr/periklesnet/page2/page2.html ) 4) http://anarmodios.wordpress.com/2011/08/07/1-409/ Αυτοδιαχειριζόμενο εργοστάσιο ΒΙΟ.ΜΕ. στη Θεσσαλονίκη: 1) http://tinyurl.com/pmypr6e 2) http://biom-metal.blogspot.gr/ Κίνηση 136 – Ένωση Πολιτών για την κοινωνικοποίηση του νερού: 1) Αρχική Σελίδα: http://www.136.gr/ 2) Πώς μπορεί να οργανωθεί η εξαγορά της ΕΥΑΘ απο τους πολίτες; : http://tinyurl.com/oh82ydn 3) Συνεταιρισμοί: http://www.136.gr/synetairismoi 4) Δελτίο τύπου Ένωσης Πολιτών για το Νερό σχετικά με τις προσεχείς ενέργειές της: http://tinyurl.com/p93qmgj Το παράδειγμα της συχνότατης χρήσης δημοψηφισμάτων από τους Ελβετούς πολίτες στην Ελβετία μαζί με κάποιους (αμεσο)δημοκρατικούς θεσμούς (ένα ημιτελές παράδειγμα που όμως είναι σίγουρα αρκετά βήματα μπροστά από την Ελλάδα): http://tinyurl.com/qzswn9g\nΔημοκρατία ΔΕΝ ΕΙΝΑΙ η «φιλελεύθερη» εκλεγμένη ολιγαρχία του σημερινού πολιτικού συστήματος, αλλά Δημοκρατία ΕΙΝΑΙ η (άμεση) δημοκρατία και αυτό αναλύεται στο άρθρο «Άμεση Δημοκρατία και Φιλελευθερισμός» του Γιώργου Ν. Οικονόμου που είναι Διδάκτωρας Φιλοσοφίας του Πανεπιστημίου Κρήτης: http://oikonomouyorgos.blogspot.gr/2013/03/blog-post.html Δείτε και κατεβάστε όλα τα παραπάνω κείμενα σε ένα PDF αρχείο: https://issuu.com/pantelicgr/docs/amesh_dhmokratia___efikth_ylopoihsh (ή επίσης υπάρχει ένας σύνδεσμος για το PDF αρχείο μέσω wordpress στην αντίστοιχη online δημοσίευση) View and download all the above in one PDF file (translated into English): https://pantelicgr.files.wordpress.com/2017/08/real-democracy-feasible-implementation-articlecollection.pdf (or https://issuu.com/pantelicgr/docs/real_democracy___feasible_implement ) Καλή λευτεριά σε όλους!\nΆμεση (Αδιαμεσολάβητη) Δημοκρατία (να θυμηθούμε το κίνημα των πλατειών) Μπορεί το κίνημα των πλατειών να έχει μεταφερθεί σε πρωτοβουλίες κατοίκων και συλλογικότητες, αλλά οι αρχές του για εγκατάσταση της άμεσης δημοκρατίας είναι η μοναδική διέξοδος από τη σαπίλα του πολιτικού συστήματος (Δείτε και την αμεσοδημοκρατική διαδικασία για το νέο σύνταγμα της Ισλανδίας εδώ): Αποτελεί τον πιο γνήσιο και δίκαιο τρόπο οργάνωσης μιας ανθρώπινης κοινωνίας (μέχρι σήμερα, τον Αύγουστο του 2011) για τον απλούστατο λόγο ότι οι αποφάσεις συνδιαμορφώνονται και παίρνονται απευθείας από το λαό, τους πολίτες της κοινωνίας αυτής . Για να γίνει σαφής η Άμεση Δημοκρατία χρειάζεται να ορισθεί η Έμμεση «Δημοκρατία» . Δημοκρατία με απλά λόγια σημαίνει πως ο δήμος=λαός αποφασίζει για τα ζητήματά του . Η Έμμεση (Αντιπροσωπευτική) «Δημοκρατία» είναι ένας τρόπος οργάνωσης όπου η λήψη αποφάσεων γίνεται από εκλεγμένους αντιπροσώπους των πολιτών, όχι από τους ίδιους τους πολίτες . Σε μια μορφή της Έμμεσης «Δημοκρατίας», στο σημερινό Κοινοβουλευτισμό οι αποφάσεις προκύπτουν από εκλεγμένους Βουλευτές, χωρίς αυτοί να δεσμεύονται από το νόμο να ακολουθούν τη θέληση των πολιτών (πχ δημοψηφίσματα είτε με Βουλευτική είτε με λαϊκή πρωτοβουλία) ούτε καν για σημαντικά ζητήματα όπως η παιδεία, η υγεία και η οικονομία . Επίσης, δεν υπάρχει λογοδοσία των Βουλευτών για τις πράξεις τους προς τους πολίτες, αλλά ούτε δυνατότητα αντικατάστασης κάποιων από αυτούς εντός της προβλεπόμενης τετραετούς θητείας αν κριθούν ανίκανοι από το λαό . Τέλος, οι Βουλευτές διατηρούν «Βουλευτική Ασυλία» ώστε ο νόμος ουσιαστικά να μην τους αγγίζει και να μπορούν να δρουν ανενόχλητοι ακόμα και όταν παρανομούν ενάντια στην κοινωνία που υποτίθεται ότι υπηρετούν . Σήμερα, δεν υπάρχει πραγματική Δημοκρατία αφού ισχύει ο Κοινοβουλευτισμός με αποτέλεσμα την ασυδοσία των Βουλευτών και την παραβίαση της λαϊκής θέλησης .\nΣτην Άμεση (Αδιαμεσολάβητη) Δημοκρατία ο κάθε πολίτης:  ψηφίζει προτάσεις και όχι αντιπροσώπους  προτείνει και συνδιαμορφώνει θέματα και λύσεις προς ψήφιση Επομένως, είναι ξεκάθαρο πως η Άμεση Δημοκρατία είναι η πραγματική Δημοκρατία και για να υπάρξει χρειάζεται να αναλάβουν οι πολίτες όλα τα ζητήματα της κοινωνίας, δίχως οποιοιδήποτε εκλεγμένοι «ηγέτες» να προδίδουν την εμπιστοσύνη του λαού όπως γίνεται σήμερα . Όλα τα παραπάνω αποτελούν την πολιτική διάσταση της Δημοκρατικής κοινωνίας . Μια άλλη εξίσου σημαντική διάσταση είναι η οικονομική που επηρεάζει την παραγωγή και τη διανομή αγαθών και υπηρεσιών, δηλαδή την ποιότητα ζωής των ανθρώπων . Το σημερινό οικονομικό σύστημα είναι το χρηματοπιστωτικό και ονομάζεται Κεφαλαιοκρατία (Καπιταλισμός) . Σε αυτό, οι κάτοχοι μεγάλων χρηματικών ποσών (κεφαλαιοκράτες/αστοί), που είναι κυρίως οι βιομήχανοι, οι εφοπλιστές και οι μεγαλοτραπεζίτες, ελέγχουν την παραγωγή και την εργασία των πολιτών, παρουσιάζουν τον παραγόμενο πλούτο ως δικό τους και λειτουργούν τις επιχειρήσεις τους πάντα με βάση το οικονομικό κέρδος και όχι τις ανάγκες της κοινωνίας . Έτσι, οι λίγοι και οικονομικά ισχυροί αποφασίζουν και διατάζουν τους πολλούς και οικονομικά ασθενέστερους, απασχολούν ανθρώπους (συχνά ανασφάλιστα) και προχωρούν σε απολύσεις κατά τα συμφέροντά τους χωρίς να είναι αναγκασμένοι να νοιάζονται για την επιβίωση ή τις ανάγκες των εργαζόμενων πολιτών . Αναμενόμενη συνέπεια των παραπάνω είναι και η αυξημένη ανεργία… Άρα, η Κεφαλαιοκρατία ακυρώνει τη Δημοκρατία αφού τότε οι πολίτες για να επιβιώσουν αναγκάζονται να γίνουν όμηροι των οικονομικά ισχυρών και επιπλέον να μην έχουν το χρόνο για να σκέφτονται, να εκφράζονται και να είναι ελεύθεροι να αποφασίζουν για τα κοινωνικά θέματα .\nΛύση σε αυτό το οικονομικό πρόβλημα αποτελεί η αυτο-οργάνωση της κοινωνίας, δηλαδή η συλλογική οργάνωση της οικονομίας από τους εργαζόμενους πολίτες χρησιμοποιώντας αμεσοδημοκρατικές διαδικασίες στις επιχειρήσεις και στις παραγωγικές μονάδες . Έτσι, δεν υπάρχει εκμετάλλευση ανθρώπου από άνθρωπο και επιπλέον όλοι οι εργαζόμενοι σε κάθε εργασιακό χώρο έχουν ισάξια ευθύνη για να πετύχει η επιχείρηση, μπορούν να ικανοποιήσουν εξίσου τις ανάγκες τους με την πρόοδο και τη συνεργασία με τους υπόλοιπους εργασιακούς χώρους της κοινωνίας, αλλά και να είναι πιο παραγωγικοί όταν το θέλουν οι ίδιοι . Οπότε, η πραγματική Δημοκρατία είναι η Άμεση Δημοκρατία σε πολιτική και οικονομία αφού έτσι πραγματικά εξασφαλίζονται η ισότητα, η ελευθερία, η δικαιοσύνη και αναπτύσσονται η ειλικρινής επικοινωνία, η αλληλεγγύη, η κατανόηση μεταξύ των ανθρώπων . Όλα αυτά μαζί με την υπάρχουσα τεχνολογία μπορούν εύκολα να φέρουν την κοινωνική ευημερία δηλαδή παιδεία, υγεία, ψυχαγωγία και άνεση για όλους, αρκεί οι πολίτες να πάρουν τη ζωή τους στα χέρια τους . Τρόποι για να λειτουργήσει η Άμεση (Αδιαμεσολάβητη) Δημοκρατία υπάρχουν αρκετοί και μπορούν να υπάρξουν κι άλλοι, αρκεί οι πολίτες να συζητάνε μεταξύ τους . Ενδεικτικός τρόπος: Οι πολίτες σε όλη την επικράτεια της χώρας οργανώνονται ανάλογα την εμβέλεια των ζητημάτων:  σε τοπικό επίπεδο (δήμοι, πόλεις κλπ) για τοπικά ζητήματα (αποκέντρωση)  σε επίπεδο περιφέρειας (νομοί κλπ) για περιφερειακά ζητήματα  σε επίπεδο συνολικής επικράτειας (χώρα) για ζητήματα του συνόλου των πολιτών Για τη λήψη αποφάσεων σε κάθε επίπεδο μπορούν να εφαρμοστούν συνδυασμοί των παρακάτω: Έχει ήδη αναπτυχθεί το κίνημα των πλατειών σε όλη την επικράτεια (πληροφορίες: https://realdemocracygr.wordpress.com και http://www.youtube.com/user/RealDemocracyGr ). Η κάθε τοπική κεντρική πλατεία αποτελεί πλέον ένα συλλογικό όργανο και οι πολίτες: 1. συγκεντρώνονται και εκφράζουν απόψεις με ισάξιο χρόνο ομιλίας 2. καταθέτουν προτάσεις και προτείνουν αλλαγές σε προτάσεις που ήδη προτάθηκαν 3. ψηφίζουν για τις τελικές προτάσεις που προέκυψαν 4. για κάθε ψηφισμένη πρόταση, αν αποφασιστεί από τη συνέλευση, αναλαμβάνουν να την πραγματοποιήσουν εθελοντές, εκλεγμένοι ή κληρωτοί από τους παρευρισκόμενους 5. σε τακτές ημερομηνίες πχ κάθε βδομάδα τα άτομα που ανέλαβαν την πραγματοποίηση των αποφάσεων λογοδοτούν και απολογούνται για τα αποτελέσματα στη λαϊκή συνέλευση και αν η λαϊκή συνέλευση το αποφασίσει γίνεται άμεση αντικατάσταση κάποιων από αυτούς 6. οι ομάδες υλοποίησης πραγματοποιούν συνελεύσεις σχετικές με το θέμα τους με ελεύθερη συμμετοχή των πολιτών για την ορθή και διαφανή λειτουργία τους Για την αποτελεσματική και συνολική συμμετοχή των πολιτών στην αμεσοδημοκρατική διαδικασία, μπορεί να ορισθεί ισάξιος χρόνος προβολής για κάθε άτομο ή ομάδα ατόμων στα μέσα επικοινωνίας (ΜΜΕ, διαδίκτυο κλπ) με σειρά προτεραιότητας ή κλήρωση ώστε να εκφράζουν τις προτάσεις τους . Γίνεται καταγραφή και συγκέντρωση των τελικών προτάσεων προς ψήφιση και δημιουργείται ψηφοδέλτιο με αυτές από ομάδα εκλεγμένων/κληρωτών/εθελοντών . Στη συνέχεια, υπάρχουν τουλάχιστον 4 συμπληρωματικοί τρόποι για την τελική λήψη αποφάσεων: 1. παραδοσιακή ψηφοφορία με κάλπη σε πόλεις, δήμους κλπ 2. Δίκτυο ΠΕΡΙΚΛΗΣ του Εθνικού Μετσόβιου Πολυτεχνείου Αθηνών που αποτελεί ολοκληρωμένη πρόταση (πληροφορίες: http://www.ntua.gr/periklesnet/page3/page3.html ή http://old.ntua.gr/periklesnet/page3/page3.html ) 3. τερματικά μηχανήματα του σημερινού ΟΠΑΠ (μπορούν δελτία, άρα και ψηφοδέλτια) 4. διαδικτυακή ψηφοφορία (δεκάδες και ασφαλείς τρόποι στο διαδίκτυο) Για σοβαρά ζητήματα, οι πολίτες μπορούν να απαιτούν από τα άτομα που αναλαμβάνουν την πραγματοποίησή των αποφάσεων:  γραπτή δέσμευση για την ολοκλήρωση της υλοποίησης εντός προβλεπόμενου χρόνου .\nΆμεση (Αδιαμεσολάβητη) Δημοκρατία και ενδεικτικό πλαίσιο λειτουργίας Για τις νομοπαρασκευαστικές επιτροπές (όπου μπορεί να προετοιμάζεται η σύνταξη των νομοσχεδίων) ή για τα υπόλοιπα όργανα που θα αποφασίζονται/ορίζονται ή θα ανακαλούνται αποκλειστικά και μόνο από τη γενική συνέλευση των πολιτών (που θα είναι το μοναδικό όργανο επικύρωσης των προτάσεων οι οποίες αφορούν την ικανοποίηση των αναγκών της κοινωνίας) χρειάζονται όρια επανεκλεξιμότητας, δηλαδή να ισχύει περιορισμένος αριθμός θητειών και μη διαδοχικές θητείες άμεσα ανακλητών στελεχών που θα προκύπτουν κυρίως με κλήρωση και ενδεχομένως με εκλογή από τη γενική συνέλευση των πολιτών. Κι αυτό γιατί η μονιμοποίηση συγκεκριμένων προσώπων σε θέσεις ευθύνης οδηγεί πολλές φορές σε διαφθορά, ρουσφέτια, προσωπολατρεία και οικογενειοκρατία στη δημόσια ζωή. Ακόμη, η κλήρωση διασφαλίζει την αποφυγή της προσωπολατρείας (σε αντίθεση με την εκλογή που επηρεάζεται από τη δημοφιλία των προσώπων), εκπαιδεύει όλους τους πολίτες σε διάφορες θέσεις ευθύνης με την εναλλαγή τους σε κάθε τέτοια θέση, δηλαδή προωθεί την υπευθυνότητα των πολιτών, καθώς επίσης αυτή η τυχαιότητα της πρόσβασης των πολιτών στις θέσεις αυτές μπορεί να προστατέψει το κοινωνικό συμφέρον αφού αυτό ικανοποιείται γενικά από τη συμμετοχή των πολιτών στα κοινά. Όλα αυτά σε συνδυασμό με την άμεση ανακλητότητα στελεχών από τη γενική συνέλευση των πολιτών διασφαλίζουν ότι τελικά θα ικανοποιηθεί το κοινωνικό συμφέρον και οι κοινωνικές ανάγκες, ακόμα και όταν κάποια στελέχη (τείνουν να) αυθαιρετήσουν εις βάρος της κοινωνίας αφού σε αυτήν την περίπτωση οι πολίτες μπορούν οποιαδήποτε στιγμή να τα αντικαταστήσουν με νέα αδιάφθορα στελέχη. Επίσης, σε μια (Άμεση) Δημοκρατία η βέλτιστη διαδικασία συναπόφασης είναι η σύνθεση των προτεινόμενων λύσεων έπειτα από εκτενή διάλογο με απώτερο σκοπό την ομοφωνία και το σεβασμό των θεμελιωδών ανθρωπίνων δικαιωμάτων των ατόμων και των μειοψηφιών (όπως αυτό της ανθρώπινης ζωής, της ελευθερίας της έκφρασης, της ισότητας, της ισότιμης πρόσβασης σε παιδεία και υγεία κλπ) και οι αποδεκτοί τρόποι συναπόφασης μπορεί να είναι, ανάλογα την επιτακτικότητα των καταστάσεων, οι παρακάτω με διαδοχική σειρά προτεραιότητας: 1) ομοφωνία (100% της γενικής συνέλευσης πολιτών) 2) προσεγγιστική ομοφωνία (πχ 95% της γενικής συνέλευσης πολιτών) 3) αυξημένη πλειοψηφία (πχ 2/3 της γενικής συνέλευσης πολιτών) 4) πλειοψηφία (50% +1 ψήφος στη γενική συνέλευση πολιτών) Μια επιπρόσθετη μέριμνα για τη λύση ενός ζητήματος και τον ταυτόχρονο σεβασμό τεκμηριωμένων μειοψηφικών προτάσεων σχετικών με αυτό το ζήτημα μπορεί να είναι η δημιουργία λίστας προτεραιότητας για τις λύσεις που θα εφαρμοστούν ξεκινώντας με τις πλειοψηφικές και έπειτα συνεχίζοντας με τις μειοψηφικές ανάλογα με το πόσο αποδεκτές είναι, πχ: 1) πλειοψηφική πρόταση #1 2) πλειοψηφική πρόταση #2 (εφαρμογή σε περίπτωση αποτυχίας της παραπάνω πρότασης) 3) μειοψηφική πρόταση #1 (εφαρμογή σε περίπτωση αποτυχίας της παραπάνω πρότασης) 4) μειοψηφική πρόταση #2 (εφαρμογή σε περίπτωση αποτυχίας της παραπάνω πρότασης) κλπ. Τέλος, με τη συλλογή υπογραφών του 1% των πολιτών μπορεί να διεξάγεται δημοψήφισμα σχετικά με οποιοδήποτε θέμα και οποιαδήποτε λύση που προτείνουν οι πολίτες αρκεί να μη θίγονται τα θεμελιώδη ανθρώπινα δικαιώματα των ατόμων (έγινε ήδη σχετική αναφορά παραπάνω).\nΞέρεις τι είναι δημοκρατία; Χρησιμοποιούμε όλοι την λέξη δημοκρατία και τα παράγωγά της σχεδόν καθημερινά. Όμως η άγνοιά μας για το τι είναι δημοκρατία είναι τεράστια. Κι όμως δεν θα έπρεπε· μια και για να περιγραφεί το τι είναι η δημοκρατία, φτάνει και περισσεύει ένα φύλλο Α4. Η δημοκρατία είναι μία απλή μέθοδος για να αυτο-κυβερνηθεί ένα σύνολο ανθρώπων. Είναι μια διαδικασία που μοιράζει την πολιτική ισχύ, την εξουσία δηλαδή, εξίσου σε όλα τα μέλη αυτού του συνόλου. Είτε πρόκειται για έναν σύλλογο, είτε πρόκειται για μια ολόκληρη χώρα. Η δημοκρατία είναι μια διαδικασία που μας δίνει την δυνατότητα να παίρνουμε και να εφαρμόζουμε αποφάσεις, να επιτηρούμε την εφαρμογή τους, και να απονέμουμε δικαιοσύνη, συμμετέχοντας όλοι και άμεσα στα όργανα, τα σώματα και τους θεσμούς, χωρίς αντιπροσώπους. Στην δημοκρατία προβλέπεται ΕΝΑ ΜΟΝΟ ΟΡΓΑΝΟ: η γενική συνέλευση όλων των μελών. Αυτή η γενική συνέλευση είναι που αποφασίζει τι άλλα όργανα ή σώματα ή θεσμούς θα συστήσει. Διότι η δημοκρατία αλλάζει διαρκώς τους θεσμούς της. Η δημοκρατία δεν γίνεται ποτέ τέλεια. Παραμένει πάντοτε ατελής. Αλλάζει ή καταργεί όργανα, σώματα και θεσμούς και στην θέση τους βάζει άλλα. Μπορεί μια δημοκρατία να αποφασίσει πως θα έχει ένα όργανο, για παράδειγμα, που θα προετοιμάζει τα νομοσχέδια, και θα ονομάσει μάλιστα αυτό το όργανο Βουλή, και μετά θα έρχονται τα νομοσχέδια στην γενική συνέλευση για να γίνουν νόμοι. Μπορεί μια άλλη δημοκρατία να αποφασίσει μια εντελώς άλλη διαδικασία για το νομοπαρασκευαστικό έργο. Με τον ίδιο τρόπο μια δημοκρατία δημιουργεί και αλλάζει συνεχώς και όλους τους άλλους θεσμούς και όργανα που πιστεύει ότι χρειάζεται. Από την κυβέρνηση της ως τον τρόπο απονομής της δικαιοσύνης. Όλα τα μέλη-πολίτες είναι εν δυνάμει πρωθυπουργοί, υπουργοί κλπ. Όλα τα μέλη-πολίτες είναι εν δυνάμει δικαστές καθώς η δημοκρατία υποστηρίζει πως και η απονομή δικαιοσύνης είναι καθαρά πολιτικό ζήτημα και όχι τεχνικό. Όλοι αυτοί οι θεσμοί και τα όργανα καθώς και οι μορφή τους, αποφασίζονται από την γενική συνέλευση όλων των μελών. Δηλαδή από όλους. Η γενική συνέλευση έχει κατάλογο εγγεγραμμένων μελών. Δεν γίνεται δημοκρατία χωρίς κατάλογο μελών (με όνομα, διεύθυνση και τηλέφωνο). Για την ανάδειξη στα αξιώματα χρησιμοποιείται η κλήρωση μεταξύ όλων των ενδιαφερομένων για το κάθε αξίωμα. Όχι η εκλογή. Η εκλογή είναι ολιγαρχικός τρόπος. Με εκλογή, και όχι κλήρωση, γίνεται η ανάδειξη για τις ελάχιστες εκείνες μόνο θέσεις που απαιτούν απαραιτήτως υψηλή εξειδίκευση και κατάρτιση. (Οι υπουργοί για παράδειγμα θα αναδεικνύονταν μάλλον με κλήρωση). Η θητεία στα αξιώματα δεν υπερβαίνει ΠΟΤΕ το ένα έτος. Μπορεί να υπάρχουν αξιώματα με διάρκεια ένα 24ωρο. Κανείς δύο φορές στην ίδια θέση. Ιδίως εκείνοι που επιλέχθηκαν με εκλογή. Όλοι είναι ανακλητοί πριν λήξει η θητεία τους και όλοι δίνουν απολογισμό στο τέλος της. Η δημοκρατία πιστεύει πως όλοι οι πολίτες πρέπει να ασκούνται στην εξουσία και στην πολιτική. Γι’ αυτό αλλάζει συχνά τα πρόσωπα στα αξιώματα, ώστε να αποκτούν εμπειρία όσο περισσότεροι γίνεται, και ει δυνατόν όλοι. Με λίγα λόγια, νομοθέτες είναι ΟΛΟΙ οι πολίτες. Κυβερνήτες και δικαστές γίνονται όλοι οι πολίτες, είτε με κλήρωση, είτε εκ περιτροπής, και ελάχιστοι με εκλογή. Δεν γίνονται ποτέ κυβερνήτες, νομοθέτες και δικαστές, οργανωμένες ομάδες πολιτών όπως είναι τα σημερινά κόμματα. Αυτό που γίνεται τώρα με τα κόμματα είναι ολιγαρχία. Η δημοκρατία επειδή γνωρίζει πως απειλείται και από τον πολύ πλούτο αλλά και από την πολύ φτώχεια παίρνει μέτρα ώστε να μην υπάρχει τίποτε από τα δύο. Πέραν όμως τούτου, η δημοκρατία, επειδή δεν είναι οικονομικό σύστημα όπως ο καπιταλισμός και ο σοσιαλισμός, δεν έχει εξαρχής κάποιο οικονομικό σχέδιο ή δόγμα για να εφαρμόσει. Τις οικονομικές αποφάσεις τις παίρνουν όλοι οι πολίτες στην γενική συνέλευση, για κάθε ένα θέμα ξεχωριστά. Δηλαδή με σημερινούς όρους μπορεί να πάρουν σήμερα για ένα θέμα μια «δεξιά» ή μια «αριστερή» απόφαση. Και αν μετά από ένα διάστημα πειστούν πως πήραν λάθος απόφαση, να την αλλάξουν. Και τέλος, επειδή το σύνολο που αντιπροσωπεύει η γενική συνέλευση μπορεί να απειληθεί στρατιωτικά, ο κάθε πολίτης είναι ταυτοχρόνως και οπλίτης, σχεδόν εφόρου ζωής. Οι έννοιες πολίτης και οπλίτης για την δημοκρατία είναι αξεχώριστες. Το πολίτευμα που έχουμε σήμερα, δηλαδή αντιπροσώπευση μακράς θητείας (4-ετίας) με επανεκλογές των ίδιων και των ίδιων σε θέσεις εξουσίας, ΔΕΝ είναι δημοκρατία. Είναι ΟΛΙΓΑΡΧΙΑ. Και γι’ αυτό παθαίνουμε αυτά που παθαίνουμε. Δημοκρατία είναι αυτό που περιγράψαμε. Και μόνο αυτό. Εχουμε την πατέντα εδώ και 2500 χρόνια. Αλλά τίποτε... Μας τα ‘παν οι δασκάλοι μας στο δημοτικό. Αλλά τα ξεχάσαμε. Θράξ Αναρμόδιος (http://anarmodios.wordpress.com) Δημοκρατικός Ομιλος Θεσσαλονίκης (http://dimokratikos.wordpress.com)\nΤο πολιτικό σύστημα είναι πάντα το ίδιο, ανεξάρτητα από το οικονομικό. Ο κομμουνισμός-σοσιαλισμός, ο καπιταλισμός-φιλελευθερισμός είναι οικονομικά συστήματα. Είναι οικονομικά συστήματα και μόνο. Τίποτε άλλο. Είναι οικονομικά συστήματα που μασκαρεύονται σε πολιτεύματα. Τα οικονομικά συστήματα αυτά διαθέτουν και ιερές γραφές. Ιερά βιβλία που γεμίζουν βιβλιοθήκες ολόκληρες. Στις γραφές αυτές είναι όλα μια χαρά. Και οι μεν και οι δε, μας τα λένε μια χαρά. Αριστεροί και δεξιοί. Ολοι. Ισορροπία των δυνάμεων της αγοράς και υγιής ανταγωνισμός ο ένας. Κεντρικός σχεδιασμός και έλεγχος των παραγωγικών δυνάμεων από την κοινωνία ο άλλος. Ολα για το καλό της κοινωνίας και των μελών της. Αυτό που δεν μας λένε τα ιερά αυτά βιβλία είναι πως για να εφαρμοστούν τα οικονομικά συστήματα αυτά, ή σωστότερα για να μην εφαρμοστούν, απαιτούν πάντα το ένα, το ίδιο και το αυτό, πολιτικό σύστημα: κοινοβουλευτισμό. Δηλαδή αντιπροσώπους με μακρές θητείες. Οσο μακρύτερες, τόσο καλύτερα. Παντού αντιπρόσωποι με μακρές θητείες. Αντιπροσώποι με μακρές θητείες στην Βουλή. Αντιπροσώποι με μακρές θητείες στα κόμματα ή στο κόμμα, αν τυχαίνει να είναι μονοκομματικά συστήματα. Δηλαδή ακόμη και οι Κεντρικές ή Πολιτικές Επιτροπές τους, τα Πολιτικά Γραφεία τους και τα παρόμοια, στελεχώνονται με αντιπροσώπους με μακρές θητείες. Αντιπροσώποι με μακρές θητείες στους Δήμους, στα Σωματεία-Συνδικάτα και μέχρι στους φυσιολατρικούς ομίλους. Τα οικονομικά συστήματα χρησιμοποιούν αντιπροσώπους μακράς θητείας για να κάνουν την δουλειά τους οι επικεφαλής. Πρόεδροι, Δήμαρχοι, Γενικοί Γραμματείς, Πρωθυπουργοί. Οι κεφαλές που κάνουν κουμάντο και ελέγχουν τους «αντιπροσώπους του λαού» όπως θέλουν. Οι κεφαλές υποδύονται τους δημοκράτες. Ελέγχουν τους «αντιπροσώπους του λαού» με ένα σωρό τρόπους. Ανάλογα με το καθεστώς, τους υποχρεώνουν, τους τρομοκρατούν, τους διαφθείρουν… Και τους καθιστούν συντεταγμένη διμοιρία έγκρισης προ-ειλημμένων αποφάσεων. Γραμμή παραγωγής κανονική. Παντού αντιπρόσωποι. Πουθενά άμεση συμμετοχή του λαού. Πουθενά. Ώστε, όλοι αυτοί οι αντιδημοκράτες ολιγαρχικοί, να μπορούν ελεύθερα να εξουσιάζουν και να εξουσιάζονται, μακριά από τον άμεσο λαϊκό έλεγχο. Τα οικονομικά συστήματα αυτά, όλα όμως, διατείνονται ότι εφαρμόζουν την δημοκρατία. Αλλά φυσικά και δεν εφαρμόζουν δημοκρατία. Στην καλύτερη περίπτωση εμφανίζουν ένα σύστημα ως δημοκρατία ενώ δεν είναι.. Η έστω έχει κάποια «δευτερεύντα στοιχεία δημοκρατικού πολιτεύματος» (τύπος, ελευθερία έκφρασης, εντάλματα, κλπ) ίσα-ίσα για τα προσχήματα και μόνο. Τα οικονομικά συστήματα (καπιταλισμός, σοσιαλισμός) δεν μπορούν να κάνουν την δουλειά τους άμα υπάρχει δημοκρατία. Γι’αυτό ρέπουν προς την απολυταρχία και τον δεσποτισμό. Προς τον ολοκληρωτισμό. Είναι όλα ολιγαρχίες. Για να κάνουν την δουλειά τους τα οικονομικά συστήματα αυτά πρέπει να απουσιάζει η δημοκρατία. Μόνο μέσω του εξουσιασμού κάνουν την δουλειά τους. Εχουν αλλεργία στη δημοκρατία. Τα οικονομικά συστήματα λοιπόν, όλα, μασκαρεύονται σε πολιτεύματα. Και μάλιστα «δημοκρατικά». Και υποστηρίζουν ότι τάχαμου έχουν και διαφορές μεταξύ τους. Δεν έχουν διαφορές. Δημιουργούν όλα δούλους και βαστάζους. Με τον έναν ή τον άλλον τρόπο. Ολα τα οικονομικά συστήματα, τα μασκαρεμένα σε πολιτεύματα, καθιστούν τον λαό δούλο και βαστάζο. ΗΠΑ, Καναδάς, Αγγλία, Γερμανία, Γαλλία, Σκανδιναβία, πρώην ΕΣΣΔ, τώρα Ρωσία, Κίνα, Ινδία, Ιαπωνία, Κούβα, Βιετνάμ, Ιταλία, Ισπανία, Ελλάδα. Παντού. Το ίδιο παντού: Δεν έχουν δημοκρατία. Δημοκρατία παντού και πουθενά δημοκρατία. [Σε αντίθεση η δημοκρατία δεν είναι οικονομικό σύστημα. Είναι πολιτικό σύστημα ελεύθερων και αυτόνομων ανθρώπων με δυναμική, συνεχή, αυτο-θέσμιση. Δεν έχει ευθύς εξαρχής κάποιο οικονομικό σχέδιο να εφαρμόσει. Το βρίσκει στην πορεία. Η διαρκώς αυτο-καθοριζόμενη δημοκρατία, διαρκώς διαμορφώνει και το οικονομικό της σύστημα. Η Δημοκρατία είναι πολιτικό σύστημα. Είναι μηχανισμός. Είναι μηχάνημα για να παίρνουμε αποφάσεις, μηχανάκι. Η δημοκρατία είναι συγκεκριμένη διαδικασία λήψης, εφαρμογής και επιτήρησης αποφάσεων και απονομής δικαιοσύνης, με συμμετοχή όλων και άμεσα χωρίς αντιπροσώπους.] Θράξ Αναρμόδιος (http://anarmodios.wordpress.com) Δημοκρατικός Ομιλος Θεσσαλονίκης (http://dimokratikos.wordpress.com)\nΗ δημοκρατία και οι τρεις εξουσίες Posted on 18/01/2012 by anarmodios Με βάση τις πληροφορίες που έχουμε από την αρχαιότητα για το τι είναι δημοκρατία, για να θεωρήσουμε ένα σημερινό πολίτευμα ως δημοκρατία, θα πρέπει για το πολίτευμα αυτό να ισχύουν τα παρακάτω. Α. ΝΟΜΟΘΕΤΙΚΗ ΕΞΟΥΣΙΑ: 1. Το σώμα όλων των πολιτών με δικαίωμα ψήφου (το δικό μας εκλογικό σώμα δηλαδή), και μόνο αυτό το σώμα, αποφασίζει για το τι άλλα όργανα, σώματα και θεσμοί θα υπάρχουν στο πολίτευμα (πχ βουλή, ως νομο-παρασκευαστικό μόνο σώμα φυσικά και όχι νομοθετικό, υπουργεία ποια και πόσα, δικαστήρια ποια και πόσα, κλπ κλπ). Το σώμα όλων των πολιτών με δικαίωμα ψήφου, μπορεί να αλλάξει όποτε θέλει τις αποφάσεις του, δηλαδή τους θεσμούς της πολιτείας που θέσπισε με προηγούμενή του απόφαση 2. Το σώμα όλων των πολιτών με δικαίωμα ψήφου είναι το μόνο σώμα που έχει δικαίωμα και εξουσία να ψηφίζει νόμους, δηλαδή να νομοθετεί. (Δηλαδή στην δημοκρατία νομοθέτης είναι ο απλός πολίτης και όχι ο επαγγελματίας βουλευτής των κοινοβουλευτικών καθεστώτων της ολιγαρχίας.) [Σημείωση: Για να έχουμε σε ισχύ τα δύο παραπάνω ΔΕΝ σημαίνει πως αναγκαστικά πρέπει να μαζεύονται όλοι οι πολιτες σε μια πλατεία για γενική συνέλευση/εκκλησία του δήμου. Μπορεί οι αποφάσεις να παίρνονται με ηλεκτρονικό τρόπο μέσω ηλεκτρονικών δημοψηφισμάτων που στοιχίζουν ελάχιστα (πχ. ΑΤΜ στις τράπεζες, πχ ΚΙΝΟ στα προπατζήδικα, πχ Δίκτυο Περικλής κλπ κλπ). Πάντως σε όλες τις περιπτώσεις οι αποφάσεις αυτές πρέπει να ληφθούν με ΑΜΕΣΗ συμμετοχή του κάθε πολίτη και όχι με αντιπρόσωπο, πληρεξούσιο ή βουλευτή.] Β. ΕΚΤΕΛΕΣΤΙΚΗ ΕΞΟΥΣΙΑ: Εφόσον το σώμα των πολιτών αποφάσισε για τα κυβερνητικά του όργανα (κυβέρνηση και υπουργεία κλπ κλπ), ποια και πόσα θέλει να είναι, τότε για τα όργανα αυτά και αυτούς που θα τα στελεχώνουν πρέπει να ισχύουν τα εξής: 1. Οι θητείες στα κυβερνητικά αξιώματα είναι το περισσότερο ετήσιες 2. Απαγορεύεται η ανάδειξη στο ίδιο αξίωμα, του ίδιου προσώπου για δεύτερη φορά, μέχρι να περάσουν από εκείνο το αξίωμα όλοι όσοι ενδιαφέρονται για την θέση αυτή 3. Η ανάδειξη στην πλειοψηφία των κυβερνητικών αξιωμάτων γίνεται με κλήρωση, μεταξύ όλων των ενδιαφερομένων. Η ανάδειξη με εκλογή γίνεται για τα ελάχιστα εκείνα αξιώματα που απαιτούν ειδίκευση και κατάρτιση, πχ πρόεδρος του ΙΓΜΕ. [Σημείωση: αυτά όμως είναι θέματα που τα αποφασίζει στις λεπτομέρειές τους, το σώμα των πολιτών. Απλώς η ΚΛΗΡΩΣΗ για τα περισσότερα κυβερνητικά αξιώματα είναι η ένδειξη αν έχουμε δημοκρατία ή ΟΛΙΓΑΡΧΙΑ] 4. Καταγράφονται τα περιουσιακά στοιχεία (“και των γονέων”) του κάθε αξιωματούχου πριν και μετα την θητεία του. Ο αξιωματούχος δίνει απολογισμό στο πέρας της θητείας του και έχει ποινική ευθύνη (η πολιτική ευθύνη είναι τζάμπα κοροϊδία) όχι μόνο για τις βρωμιές του αλλά και για τα λάθη του. Χωρίς καμμία ειδική ποινική ή άλλη ασυλία έναντι των άλλων πολιτών.\nΓ. ΔΙΚΑΣΤΙΚΗ ΕΞΟΥΣΙΑ Εφόσον το σώμα των πολιτών αποφάσισε για το ποια, ποιων τύπων και πόσα δικαστήρια απαιτούνται, τότε οι θέσεις των δικαστών για τα δικαστήρια αυτά στελεχώνονται πάντα με κλήρωση και μάλιστα λίγο πριν την εκδίκαση, μεταξύ όλων των πολιτών που ενδιαφέρονται να είναι υποψήφιοι δικαστές. [Σημείωση: Στην δημοκρατία οι δικαστές είναι πάντα λαϊκοί κληρωτοί δικαστές. Η δημοκρατία θεωρεί πως ΚΑΙ η απονομή δικαιοσύνης είναι πολιτικό ζήτημα και όχι τεχνικό-νομοτεχνικό ζήτημα. Τεχνικό ζήτημα είναι η οδήγηση αυτοκινήτου γι' αυτό ζητάμε από κάποιον να πάει στη Σχολή Οδηγών και νά ‘χει και άδεια. Διαφορετικά καταντάμε να έχουμε χιλιάδες επί χιλιάδων νόμους και παρόλα αυτά να παίρνουμε δικαιοσύνη κακής ποιότητας. Σαφώς, στην εποχή μας, τα δικαστήρια αυτά θα περιλάμβαναν και βοηθητικό προσωπικό, δηλαδή επαγγελματίες νομικούς, λογιστές, γραφείς, και κάθε τεχνικό που θα έκρινε ένα δικαστήριο ότι του χρειάζεται.] Θραξ Αναρμόδιος\nhttp://www.ntua.gr/periklesnet/page3/page3.html (ή http://old.ntua.gr/periklesnet/page3/page3.html ) ΠΡΟΣ ΤΗΝ ΔΗΜΟΚΡΑΤΙΑ\nΤο πρώτο ζητούμενο είναι να απαλλαγούμε από την διπλή άγνοια τουλάχιστον όσον αφορά στο ζήτημα της δημοκρατίας. Πρώτα δηλαδή να συνειδητοποιήσουμε ότι δεν ξέρουμε, ότι δεν ξέρουμε τι είναι δημοκρατία. Αυτό το πρώτο βήμα, μας οδηγεί στην αναζήτηση της έννοιας δημοκρατία. Όχι στις εύκολες απαντήσεις αλλά σε εκείνες που μπορούν να μας πουν πως να την διακρίνουμε από την δήθεν δημοκρατία. Αυτό το ταξίδι ξεκινάει πρίν 2500 χρόνια. Θα ήταν όμως τουλάχιστον ασέβεια προς τους γεννήτορες της Δημοκρατίας αν επαναπαυθούμε στο να αισθανθούμε υπερήφανοι για αυτούς χωρίς να έχουμε καταλάβει τι έκαναν. Άλλωστε το βασικό δίδαγμα τους είναι πως η Δημοκρατία είναι το πολίτευμα που κατακτάται από πολίτες που το αξίζουν... Η ΠΡΟ(Σ)ΚΛΗΣΗ Οποιαδήποτε τεχνολογία κι οποιοδήποτε δίκτυο ΠΕΡΙΚΛΗΣ, με κοινωνικό χαρακτήρα, έχουν λόγο ύπαρξης αν και μόνον άν είναι κοινωνικά αποδεκτά και χρήσιμα για τον σκοπό που δημιουργήθηκαν. Παρ' όλον ότι το δίκτυο ΠΕΡΙΚΛΗΣ μπορεί να γίνει τό όχημα ώστε να δοθούν απαντήσεις, στις μεγάλες προκλήσεις κοινωνικού μετασχηματισμού που καθημερινά συνομολογούνται από όλους μας, η συντριπτική πλειοψηφία των συμπολιτών μας δεν το γνωρίζει. Είναι προφανές ότι χρειαζόμαστε καθέναν που συμφωνεί με τις ιδέες που ενσωματώνονται στο δίκτυο ΠΕΡΙΚΛΗΣ ώστε να διαδοθούν. Το πρώτο βήμα είναι να μετρηθούμε πόσοι είμαστε. Αυτό μπορεί να γίνει δηλώνοντας εδώ την πρόθεσή σας να μπείτε στην ομάδα του δικτύου ΠΕΡΙΚΛΗΣ. Η ΣΥΝ-ΖΗΤΗΣΗ Η δημοκρατία είναι ένα πολίτευμα που όταν οι πολίτες δεν το φροντίζουν και δεν στοχάζονται πάνω σ' αυτό εκφυλίζεται σε ολιγαρχία. Οι μορφές "δημοκρατίας" δεν είναι τίποτα άλλο από προσπάθειες διαχείρισης των κοινωνικών ανισοτήτων ή την εξασφάλιση της συγκατάθεσης των πολλών στην αποξένωσή τους (περισσότερο ή λιγότερο) από την λήψη αποφάσεων όσον αφορά στα κοινά. Όλες οι μορφές εξουσίας ποσοτικοποιούν τις δράσεις τους και έτσι οι ανταλλακτικές σχέσεις υπερισχύουν με συνέπεια την αποδοχή της εξουσίας ως διανομέα πλούτου. Όμως η διανομή του πλούτου αν δεν γίνεται με συμφωνίες κοινωνικά αποδεκτές έτσι ώστε να ικανοποιείται το αίσθημα δικαιοσύνης οδηγεί σε διαδικασίες καταναγκασμού και εξαθλίωσης. Η αρχαία Αθηναϊκή Δημοκρατία είναι ένα πείραμα που από την μελέτη του μπορούν να προκύψουν πολύ χρήσιμα συμπεράσματα σχετικά με το πως εγκαθιδρύεται αλλά και πως καταλύεται η Δημοκρατία ως πολίτευμα. Εκτός όμως από αυτό το κλασσικό παράδειγμα ο στοχασμός πάνω στις ιστορικές μεταβολές που μεσολάβησαν μέχρι τις ημέρες μας μπορεί να οδηγήσει σε μια συν-ζήτηση επανακαθορισμού της σχέσης πολίτη και των δομών εξουσίας με στόχο όχι τόσο την ποσοτική αλλά κυρίως την ποιοτική του αναβάθμιση ως συνδιαχειριστή ή τουλάχιστον εντολέα (με την πλήρη έννοια του όρου) των αντιπροσώπων του στην εξουσία.\nΤο Δίκτυο ΠΕΡΙΚΛΗΣ προτείνει την χρήση της σύγχρονης τεχνολογίας ως φορέα έκφρασης του πολίτη με στόχο την ανάδειξή του σε κύριο συνομιλητή των φορέων εξουσίας. Πρός αυτήν την κατεύθυνση έχουν αναπτυχθεί και ενσωματώνονται στο Δίκτυο ΠΕΡΙΚΛΗΣ ειδικές τεχνολογίες οι οποίες εξασφαλίζουν σε πολύ μεγαλύτερο ποσοστό από ότι οι συνήθεις τεχνολογίες την αδολίευτη έκφραση της κοινωνίας σύμφωνα με θεσμούς που ή ίδια θεσπίζει και προστατεύει. Όμως η τεχνολογία προσφέρει μόνο δυνατότητες οργάνωσης και επικοινωνίας. Για να διαμορφωθεί το πλαίσιο χρήσης των υποδομών χρειάζεται ο βασικός στοχασμός της κοινωνίας πάνω στον εαυτό της. Η συν-ζήτηση όλων μας δηλαδή, πάνω στους βασικούς κανόνες λειτουργίας της ενδυναμωμένης δημοκρατίας. http://www.ntua.gr/periklesnet/page1/page1.html (ή http://old.ntua.gr/periklesnet/page1/page1.html )\nΤΙ ΕΙΝΑΙ Το δίκτυο ΠΕΡΙΚΛΗΣ είναι μία ολοκληρωμένη «μέθοδος δημοκρατικής επικοινωνίας» μεταξύ των πολιτών και των «Αρχόντων» ενός τόπου, που υποστηρίζεται από ηλεκτρονικούς λογισμητήρες(1) πρόσφατης τεχνολογίας έτσι ώστε η χρήση του να είναι δυνατή από τον μεγαλύτερο δυνατό αριθμό πολιτών (μεγαλύτερο και από εκείνον των «ψηφοφόρων» του συμβατικού τρόπου διεξαγωγής εκλογών και δημοψηφισμάτων..) ακόμη και από άτομα με ειδικές ανάγκες(2). Η ανάγκη εναρμόνισης των δημοκρατικών λειτουργιών και η διεύρυνση τους με την σύγχρονη τεχνολογία, είναι παραδεκτή σε παγκόσμιο επίπεδο και προκύπτει από την διεθνή βιβλιογραφία αλλά και τις δράσεις των Ινστιτούτων, Ιδρυμάτων, πολιτικών, φιλοσόφων, ομάδων πολιτών κλπ(3). Αναντίρρητα η Ελλάδα έχει το μοναδικό προνόμιο να είναι μητέρα της Δημοκρατίας. Το σύνολο των κανόνων δημοκρατικής επικοινωνίας που ενσωματώνονται στο δίκτυο ΠΕΡΙΚΛΗΣ είναι συμπαγές και δεν επιτρέπει αλλοίωση των βασικών ιδιοτήτων του (έτσι ώστε και από αυτή την άποψη να μπορεί το σύστημα να θεωρηθεί πρωτότυπο). Η χρήση με πολύ απλούς χειρισμούς των ειδικών τερματικών του δικτύου «ΠΕΡΙΚΛΗΣ» έχει προκύψει μετά από μακρά έρευνα στο εργαστήριο Επικοινωνίας και Μέσων του ΕΜΠ (υπό την καθοδήγηση των δημιουργών του συστήματος κ.κ Καθ. Γεώργιο Καμπουράκη PhD, και τον ερευνητή Επικοινωνιολόγο Μάριο Νόττα). Επιτρέπει, σε αντίθεση με άλλα ηλεκτρονικά συστήματα, την ελαχιστοποίηση του απαιτούμενου χρόνου αναμονής για την κατάθεση γνώμης ή/και πρότασης από τον πολίτη, ελαχιστοποιώντας τους χειρισμούς και απλοποιώντας την διαδικασία. Όλοι οι χειρισμοί που ο πολίτης κάνει στο τερματικό δεν απαιτούν παρά το άγγιγμα της ειδικής οθόνης με την άκρη του δακτύλου του στα επιλεγόμενα σημεία. Το σύστημα επικοινωνεί με τον πολίτη οπτικώς μέσω της οθόνης και ακουστικώς μέσω μεγαφώνων(4). Ας σημειωθεί σε αυτό το σημείο πως… Το δίκτυο ΠΕΡΙΚΛΗΣ έχει σχεδιαστεί για πανευρωπαϊκή λειτουργία και έχει κατόπιν απλοποιηθεί ώστε να προσαρμοστεί στις ανάγκες της πειραματικής εφαρμογής του. Οι μη βασικοί κανόνες του δικτύου(5) μπορoύν να αποφασίζονται από τους χρήστες του συστήματος με την ετυμηγορία του σώματος των πολιτών. Αυτό σημαίνει ότι εν τέλει το δίκτυο μπορεί να υποστηρίξει την εφαρμογή της «Συμβουλευτικής Άμεσης Δημοκρατίας» στο επίπεδο της τοπικής αυτοδιοίκησης, για όσο διάστημα το σύστημα δεν έχει συνταγματικά θεσμοθετημένη χρήση(6). (1) Φαίνεται ότι η λέξη «Λογισμητήρας» αποδίδει, προς το παρόν τουλάχιστον, καλύτερα την έννοια του υπολογιστικού εργαλείου από ότι η λέξη «υπολογιστής» η οποία έχει περισσότερο ανθρωπομορφικό χαρακτήρα. Η κατάληξη «-ήρας» (π.χ. ανεμιστήρας) εννοιολογεί μηχανήματα ενώ ή κατάληξη «-στης» ανθρώπους (π.χ. λογιστής). (2) χωρίς υποστήριξη από άλλα άτομα. (3) Ο κατάλογος είναι μακρύς αναφέρονται επιγραμματικά τα Ινστιτούτα Jefferson(USA), Kettering(USA),το Ευρωπαϊκό Κοινοβούλιο, το MIT, η «ΚΕΔΚΕ» Νορβηγίας κλπ. (4) σε επόμενη φάση η επικοινωνία θα γίνεται και με άλλους τρόπους (Multimodo communication) (5) που ουσιαστικώς αποτελούν τους κανονισμούς χρήσεως ή το «Σύνταγμα» του δικτύου ΠΕΡΙΚΛΗΣ. (6) Θα πρέπει να σημειωθεί ότι η χρήση οποιουδήποτε συστήματος ηλεκτρονικής ψηφοφορίας που αφορά εκλογές θα πρέπει να κατοχυρωθεί συνταγματικά, για να είναι έγκυρη. Το σήμερα ισχύον Σύνταγμα δεν κατοχυρώνει αυτήν την δυνατότητα.\nΖΗΤΗΜΑΤΑ ΑΣΦΑΛΕΙΑΣ ΤΗΣ ΔΙΑΔΙΚΤΥΑΚΗΣ ΨΗΦΟΦΟΡΙΑΣ ΠΟΥ ΛΥΝΟΝΤΑΙ ΜΕ ΤΟ ΔΙΚΤΥΟ ΠΕΡΙΚΛΗΣ Στην περίπτωση της ηλεκτρονικής ψηφοφορίας πολλή έρευνα και ανάπτυξη συστημάτων έχει ήδη γίνει χρησιμοποιώντας τεχνολογίες που περιλαμβάνουν σημεία ηλεκτρονικής ψηφοφορίας μέσω δια-δικτύου, απομεμακρυσμένη δια-δικτυακή ψηφοφορία, δίκτυα σταθερής και κινητής τηλεφωνίας (SMS). Στις ΗΠΑ, η κοινή εργασία Caltech και MIT (2001) εξέτασε ποιές τεχνολογίες ψηφοφορίας είναι διαθέσιμες και την αξιοπιστία τους. Στην Ευρώπη το πρόγραμμα Cybervote έχει παρουσιάσει ένα on-line σύστημα ψηφοφορίας ενσωματώνοντας ένα ιδιαίτερα ασφαλές και επαληθεύσιμο πρωτόκολλο ψηφοφορίας Διαδικτύου, με σκοπό να χρησιμοποιηθεί στις τοπικές, περιφερειακές, εθνικές ή ευρωπαϊκές εκλογές (βλ. www.eucybervote.org ). Εντούτοις, το ζήτημα της ασφάλειας στη διαδικασία ηλεκτρονικής ψηφοφορίας παραμένει. Αυτό καταδεικνύεται καλύτερα από μια έκθεση (Jefferson και λοιποί, 2004) που δημοσιεύτηκε τον Ιανουάριο αυτού το έτους στις ΗΠΑ σχετικά με το SERVE (Secure Electronic Registration and Voting Experiment) σύστημα ψηφοφορίας. Αυτό είναι ένα δια-δικτυακό σύστημα ψηφοφορίας που χτίζεται για το Αμερικανικό Υπουργείο Άμυνας FVAP (ομοσπονδιακό πρόγραμμα βοήθειας ψηφοφορίας) και είχε προγραμματιστεί για χρήση στις προκριματικές και προεδρικές εκλογές του 2004. Η έκθεση ήταν ιδιαίτερα επικριτική με την τεχνική ασφάλεια που προσφέρθηκε από το σύστημα και σύστησε το κλείσιμο του προγράμματος. Είναι ωστόσο σημαντικό να αναφερθεί ότι η ασφάλεια μπορεί, και πρέπει να εφαρμόζεται μέσω των τεχνικών, φυσικών και διαδικαστικών μέτρων ασφάλειας. Η διαδικαστική ασφάλεια στην ηλεκτρονική ψηφοφορία είναι ένας σημαντικός ερευνητικός τομέας και έχει τεκμηριωθεί καλά (π.χ. Ανν Μάκιντος, 2004). ΟΜΩΣ... Το δίκτυο ΠΕΡΙΚΛΗΣ είναι κάτι πολύ περισσότερο από το Υλικό και το Λογισμικό του. Είναι ένα συστηματικό εργαλείο που προτείνει ένα "παράδειγμα" αυτοοργάνωσης και αυτοθέσμισης μιάς κοινωνίας έτσι ώστε να μπορεί να στοχάζεται πάνω στον εαυτό της και να αποφασίζει, να αναθεωρεί τις "παραδόσεις" της όταν χρειάζεται και να αποφεύγει την παραφθορά των θεσμών της. http://www.ntua.gr/periklesnet/page2/page2.html (ή http://old.ntua.gr/periklesnet/page2/page2.html ) ΧΡΟΝΟΛΟΓΙΟ 1990 \nΑρχική σύλληψη της ιδέας του δικτύου ΠΕΡΙΚΛΗΣ από τον Δρ. Γ. Καμπουράκη και τον Ερευνητή Μ. Νόττα ( Σεπτέμβριος) η οποία προέκυψε από την ανάλυση δημοσκοπήσεων σχετικών με τον δείκτη δυσφορίας του εκλογικού σώματος σε πανευρωπαϊκό επίπεδο. Αναζήτηση σχετικής βιβλιογραφίας .\nΘεωρητική ανάλυση του προβλήματος της “πρωτοβουλίας” του πολίτη, και του “δημοψηφίσματος” όπως απαντάται σε προβληματισμούς άλλων πανεπιστημίων της αλλοδαπής (π.χ Texas USA) και φορέων (π.χ Jefferson Institute). Κοινοποίηση της ιδέας του δικτύου στην πρυτανεία του ΕΜΠ. Επαφές με Δημάρχους και δημαρχιακά συμβούλια.\nΠροβολή της ιδέας του δικτύου μέσω των ΜΜΕ. (Εκπομπές στους σταθμούς SKY, FLASH, τοπικούς, τα κανάλια ΕΤ1, ΕΤ2, ΑΝΤ1, εφημερίδες ΕΛΕΥΘΕΡΟΤΥΠΙΑ, ΚΑΘΗΜΕΡΙΝΗ, ΒΗΜΑ). Αναζήτηση χρηματοδότησης για την πιλοτική υλοποίηση του δικτύου. Αναζήτηση υποστηρικτών της ιδέας από τον πανεπιστημιακό και πολιτικό χώρο, ευρεία ανταπόκριση. Υποβολή πρότασης στο πρόγραμμα MED-URBS της ΕΕ. Ευρεία συζήτηση στο Μ.Ι.Τ παρουσία του προέδρου του Ινστιτούτου Ηλ. Υπολογιστών κ. Μάϊκ Δερτούζου, ευμενή σχόλια (μέρος των απόψεων του δημοσιεύθηκε στο περιοδικό RAM). Στην εναρκτήρια ομιλία του πρωθυπουργού στην Βουλή γίνεται ρητή αναφορά στην ανάγκη επιστροφής στην “άμεση δημοκρατία”. Παρόμοια αναφορά έχει ήδη γίνει από τον αρχηγό της αξιωμ. Αντιπολίτευσης περί το Πάσχα, σε συσχετισμό με την αλλάγή του Συντάγματος.\n1994  \nΑποδοχή της πρότασης στο πρόγραμμα MED-URBS (Συμμετέχουν οι δήμοι Αργοστολίου, Στροβόλου Κύπρου, Saint Brieuc Γαλλίας). Οργάνωση Συνεδρίου με θέμα “Ηλεκτρονική Δημοκρατία και το Δίκτυο ΠΕΡΙΚΛΗΣ” στο Αργοστόλι (συμμετείχαν οι υποστηρίζοντες Δήμοι, ο Δήμος Αγ. Αναργύρων, ο βουλευτής Γ. Καρατζαφέρης, ο Νομάρχης Κεφαλληνίας φορείς και οργανώσεις) Οργάνωση ημερίδας στο ΕΜΠ με συμμετοχή βουλευτών, εκπροσώπων των κομμάτων και των δήμων όπου επιδεικνύεται η αρχική υλοποίηση του δικτύου. Τερματίζεται η συμμετοχή στο πρόγραμμα MED-URBS μετά την αποχώρηση του Saint Brieuc. Γίνεται η πρώτη επίδειξη του Δικτύου ΠΕΡΙΚΛΗΣ στο ΕΜΠ.\nΑναζήτηση πόρων. Επίδειξη – παρουσίαση του δικτύου και της γενικότερης “συνταγής” εφαρμογής του στον Υπουργό εσωτερικών, πολύ ευνοϊκή αποδοχή. Αλλαγή Υπουργού προσπάθειες ενημέρωσης του νέου υπουργού, άκαρπες. Παρουσίαση του δικτύου στο συνέδριο Ευρωπαϊκών δήμων στην Κέρκυρα (Ιούνιος), παρουσιάζεται ενδιαφέρον από τον δήμο του Άμστερνταμ και τον δήμο του Μάντσεστερ.\nTo 1997 ήταν αρκούντως παραγωγικό για το Έργο “Δίκτυο Περικλής”. Όντως, σε μία σειρά ταξιδιών σε πόλεις όπως το Άμστερνταμ, η Φρανκφούρτη, το Μόναχο και η Φλωρεντία, αλλά και κατα την διάρκεια της επίσκεψης στην Αθήνα εκπροσώπων του Δήμου του Άμστερνταμ και της Εταιρείας Civilty (Λογισμική Υποστήριξη Οργανισμών – από τις μεγαλύτερες της Ευρώπης) ρυθμίσθηκαν οι σχέσεις με μία σειρά από πανεπιστημιακούς, αυτοδιοικητικούς, ιδιωτικούς και άλλους οργανισμούς, που στόχο έχουν την υποστήριξη του Δικτύου και άλλων επί μέρους παραμέτρων της Πρότασης “Περικλής”.\nΣτα επιμέρους αποτελέσματα συγκαταλέγονται τα εξής: \nΗ εκδήλωση ενδιαφέροντος για την δημιουργία Κοινοπραξίας μεταξύ Ευρωπαϊκών φορέων από την τοπική αυτοδιοίκηση και την βιομηχανία, με επικεφαλής τον Δήμο του Άμστερνταμ, και μεταξύ των μετεχόντων τους δήμους του Αμβούργου και του Μάντσεστερ για την πιλοτική εφαρμογή του συστήματος. Η κοινοπραξία θα μπορούσε να διεκδικήσει σημαντικά κονδύλια από την Ε.Ε ως χρηματοδότηση επί μέρους δράσεων του Έργου, στα πλαίσια των χρηματοδοτήσεων τηλεματικών εφαρμογών. Η ρητή δέσμευση της πόλης του Άμστερνταμ για πιλοτική εφαρμογή του συστήματος σε απεξάρτηση από την χρηματοδότηση της κοινοπραξίας. Ήδη σε συναντήσεις που έγιναν από τον επικοινωνιολόγο κ. Μάριο Νόττα με την Δήμαρχο κ. Van Der Glussen εξετάζεται η δυνατότητα η πιλοτική φάση να συμπεριλάβει την ενσωμάτωση του συστήματος σε δημοψηφίσματα που έχουν προγραμματιστεί για το φθινόπωρο του ’97. Η υποστήριξη σημαντικών προσωπικοτήτων Ευρωπαϊκής εμβέλειας από τον πανεπιστημιακό χώρο. Μεταξύ των, ο καθηγητής του πανεπιστημίου της Φρανκφούρτης Dr. Σπύρος Σημίτης. Η εξαιρετικής επιτυχίας παρουσίαση του Έργου στα πλαίσια του Διεθνούς Συνεδρίου για την “Αμφίδρομη Δημοκρατία” στο Μόναχο, στα μέσα του Φεβρουαρίου 1997. Σε αυτήν την συνάντηση επετεύχθησαν πολλές επί μέρους συνεργασίες και δηλώσεις υποστήριξης με σημαντικότατους παράγοντες διεθνούς κλίμακος. Μεταξύ των… ..Ο διευθυντής της DirectorateXIII της Commissionmr. Winzel και ο βοηθός του κ. Ricci. ..O Πρόεδρος Dr. Burda αλλά και αρκετά από τα επιτελικά στελέχη του οργανισμού BurdaMediaGroup που ελέγχει μία σειρά από ευρωπαϊκά έντυπα και ηλεκτρονικά Μέσα. ..Το Πανεπιστήμιο της Μινεζότα, το οποίο ενδιαφέρεται για σύμπραξη και μεταφορά εμπειρίας καθώς έχει αναπτύξει ένα συμβουλευτικό σύστημα Δημοκρατίας στο διαδίκτυο Internet. ..H υποστηριζόμενη από την κυβέρνηση της Μεγάλης Βρεττανίας ομάδα πανεπιστημιακών και ιδιωτών “CitizensOnLine” που κινείται στην ίδια κατεύθυνση. ..Ο οργανισμός “Center for Democracy and Technology” με έδρα την Washington. ..Η Ακαδημία Επιστημών της πρώην ΕΣΣΔ, διά μέσου της δράσης “Ιnternational Discussion Club” της Μόσχας. ..Το Institute for Learning Technologies του πανεπιστημίου Κολούμπια της Νέας Υόρκης. ..Το Πολυτεχνείο της Βουδαπέστης. ..Η Microsoft Ευρώπης, η οποία μάλιστα έκανε ειδική μνεία(1) στους Ερευνητές του συστήματος Περικλής από βήματος ενώπιον 1500 συνέδρων και media από ολόκληρο τον κόσμο. Τον Ιούνιο είχαμε την επίσκεψη του Προέδρου της SUN MICROSYSTEMS k. Ed Zander ο οποίος υποσχέθηκε να υποστηρίξει την προσπάθεια για την ανάπτυξη των ιδεών που υποστηρίζει το δίκτυο ΠΕΡΙΚΛΗΣ. Έγινε εκδήλωση στο Δημαρχείο της Αθήνας με την συμμετοχή του των κ.κ Zander, του δημάρχου κ. Αβραμόπουλου του τότε Πρύτανη ΕΜΠ κ. Μαρκάτου, του Γ. Δ/ντη της SUN MICROSYSTEMS HELLAS κ. Γεωργίου Μαυράκη και πολλών δημοσιογράφων(2). Στην εκδήλωση αυτή ο Δήμαρχος επανέλαβε την πρόθεση του δήμου Αθηναίων να αναπτύξει το δίκτυο ΠΕΡΙΚΛΗΣ (ατυχώς το Δημοτικό Συμβούλιο δεν ενέκρινε την εφαρμογή...).\n1998     \nΠολλοί Δήμοι δείχνουν ενδιαφέρον, έλλειψη πόρων (?) όμως δεν επιτρέπει την πιλοτική ανάπτυξη. Οι πρυτανικές αρχές υπόσχονται την πιλοτική ανάπτυξη του δικτύου πρός χρήσιν μέσα στο δίκτυο του ΕΜΠ. Παραλαμβάνεται εξοπλισμός που παραχώρησε ευγενώς η εταιρεία SUN MICROSYSTEMS. Αρχίζει η ανάπτυξη της κωδικοσελίδας. Γίνονται προσεγγίσεις με πολιτικούς σχετικά με την επερχόμενη αλλαγή του συντάγματος που αφορά σε θέματα ηλεκτρονικής ψηφοφορίας. Η Σουηδική τηλεόραση σε ειδική εκπομπή της διάρκειας 30 λεπτών παρουσιάζει το δίκτυο ΠΕΡΙΚΛΗΣ. Πολλοί Σουηδοί, κυρίως νέοι δείχνουν ενδιαφέρον. Δημοσιεύονται σχετικά άρθρα σε Νορβηγικές εφημερίδες.\n1999    \nΥποβάλλεται πρόταση στο ΕΠΕΤ ΙΙ. Απορρίπτεται με το αιτιολογικό πως «η κοινωνία δεν είναι ώριμη για μια τέτοια πρόταση». Επαφές με Ευρωβουλευτές και μέλη του προεδρείου της Βουλής. Αναζήτηση πόρων για την ενημέρωση όλων των δημάρχων και νομαρχών. Σχεδιάζεται το βαλκανικό συνέδριο «Σύγχρονη τεχνολογία και δημοκρατικές πρακτικές», καθώς και το αντίστοιχο του σε διεθνές επίπεδο. Ολοκληρώνεται η πρώτη φάση και παρουσιάζεται η κωδικοσελίδα του δικτύου ΠΕΡΙΚΛΗΣ στο διαδίκτυο στην διεύθυνση www.perikles.net, αποσύρεται όμως λόγω γραφειοκρατικών προβλημάτων. Δημοσιεύεται το βιβλίο με τίτλο «Cyberdemocracy» των R. Tsagarousianou, D.Tambini, C.Bryan, εκδόσεις Routledge 1998, υπάρχει εκτενής αναφορά στο δίκτυο δημοκρατίας ΠΕΡΙΚΛΗΣ (σελίδες 41-59). Η γαλλική “Liberation” δημοσιεύει άρθρο για το δίκτυο.\nΠροετοιμάζεται η δημιουργία του σωματείου «ΙΝΣΤΙΤΟΥΤΟ ΑΜΕΣΗΣ ΔΗΜΟΚΡΑΤΙΑΣ – ΔΙΚΤΥΟ ΠΕΡΙΚΛΗΣ» κατόπιν υποδείξεως του ΥΠΕΞ σχετικά με την αναβάθμιση του σε Μ.Κ.Ο. Ο Δήμαρχος Αθηναίων υπόσχεται να υποστηρίξει την προσπάθεια σύγκλησης ημερίδας της τοπικής αυτοδιοίκησης με θέμα το δίκτυο ΠΕΡΙΚΛΗΣ.\nΔημιουργείται το σωματείο «ΙΝΣΤΙΤΟΥΤΟ ΑΜΕΣΗΣ ΔΗΜΟΚΡΑΤΙΑΣ – ΔΙΚΤΥΟ ΠΕΡΙΚΛΗΣ». Το Γαλλικό περιοδικό future δημοσιεύει εκτενές άρθρο για το δίκτυο ΠΕΡΙΚΛΗΣ.\n2002-2009 (1) Ακολούθησε δημοσίευση απόψεων του κ. BillGates όπου αναφέρεται στην ανάγκη εξάσκησης τεχνικών... άμεσης Δημοκρατίας μέσω Η/Υ. (2) Η υπόσχεση του κ. Zander υλοποιήθηκε τον Φεβρουάριο 1998 με δωρεά μηχανημάτων της SUN προς τον Γ. Καμπουράκη και κατ’ επέκταση το εργαστήριο Τεχνολογίας Πολυμέσων και Επικοινωνίας που υποστηρίζει την προσπάθεια.\nΟ “Περικλής” φέρνει και πάλι τη δημοκρατία Posted on 07/08/2011 από το ιστολόγιο adesmeytos-typos.blogspot.com\nΣτην εποχή που διανύουμε το χάσμα μεταξύ εκτελεστικής εξουσίας και πολιτών φαίνεται να ξεπερνά κάθε προηγούμενο, την ώρα που η «απολιτίκ» στάση των ψηφοφόρων γιγαντώνεται με μαθηματική ακρίβεια. Η κρίση την οποία βιώνουμε, «γέννημα θρέμα» της οποίας είναι οι ρωγμές του πολιτικού μας συστήματος, οφείλεται κατά ένα πολύ μεγάλο ποσοστό, στην αποξένωση και την έλλειψη επικοινωνίας που υπάρχει μεταξύ κυβερνώντων και εκλογικού σώματος, με τις περισσότερες κοινωνικές ομάδες να θεωρούν ότι η «φωνή» και τα «θέλω» τους δεν εισακούγονται από κανέναν. Το χάσμα αυτό επιχειρεί να «κλείσει» το Δίκτυο «Περικλής» . Πρόκειται για ένα σύστημα ηλεκτρονικής εφαρμογής και εκπαίδευσης στη Δημοκρατία, το οποίο ανέπτυξαν στο Ερευν. Εργαστήριο Τεχνολογιών ΜΜΕ, στο Εθνικό Μετσόβιο Πολυτεχνείο, επιστήμονες του ΕΜΠ και του «Ερευνητικού Κέντρου Αθηνά» υπό την καθοδήγηση του καθηγητή Γιώργου Καμπουράκη και του Επικεφαλής του Μεταπτυχιακού Προγράμματος «Δημοσιογραφία και Τεχνολογία» Μάριου Νόττα. Ο «Περικλής» αποτελεί ουσιαστικά μια πρωτοποριακή «μέθοδο δημοκρατικής επικοινωνίας» μεταξύ των πολιτών και των «Αρχόντων» ενός τόπου, που υποστηρίζεται από ηλεκτρονικούς λογισμητήρες (ηλεκτρονικούς υπολογιστές εξελιγμένης τεχνολογίας) έτσι ώστε η χρήση του να είναι δυνατή από τον μεγαλύτερο δυνατό αριθμό πολιτών ακόμη και από άτομα με ειδικές ανάγκες. Το πρωτοποριακό αυτό πρόγραμμα οι δυνατότητες του οποίου, αφενός προάγουν τη συναινετική δημοκρατία και αφετέρου ανοίγουν το δρόμο για ειλικρινή, άμεση και ουσιαστική διαβούλευση μεταξύ πολιτικών και ψηφοφόρων, αποσκοπεί κυρίως στο να πετύχει την ενεργοποίηση του Έλληνα πολίτη, όσον αφορά τα κοινά. Διαδίδει την συμμετοχική διοίκηση και την συν-ευθύνη, που τυπικά τουλάχιστον αποτελούν τον πυρήνα της Δημοκρατίας και δίνει το απαραίτητο βήμα στους πολίτες για να μπορούν να εκφράζουν τις ιδέες και τις απόψεις τους. Όσον αφορά στην υλοποίηση του Δικτύου, η πρόσβαση των πολιτών θα γίνεται από ειδικά διαμορφωμένα, καλαίσθητα περίπτερα γνωμοληψίας, τα οποία θα βρίσκονται τοποθετημένα σε πολυσύχναστα σημεία κάθε δήμου (πλατείες, πάρκα, δημόσια κτίρια). Τα περίπτερα θα στεγάζουν τον προηγμένο υπολογιστή (τερματικά γνωμοληψίας) και η πρόσβαση σε αυτά θα γίνεται με την ειδική, προσωπική, ανώνυμη και μη μεταβιβάσιμη κάρτα που θα έχει ο κάθε δημότης, με τη χρήση του προσωπικού κλειδάριθμου. Έτσι εξασφαλίζεται στο 100% η προστασία των προσωπικών δεδομένων του κάθε δημότη.\nΚατά την πρόσφατη παρουσίαση του Δικτύου «Περικλής» στους Δημάρχους Γλυφάδας και Νέας Σμύρνης, Κώστα Κόκκορη και Σταύρο Τζουλάκη αντίστοιχα, καθώς και σε εκπροσώπους από το Υπουργείου εσωτερικών καθώς και από την Ηλιούπολη και τον Καποδ. Δήμο Υμηττός-Δάφνη οι υπεύθυνοι του προγράμματος Δρ. Γεώργιος Καμπουράκης και Μάριος Νόττας τόνισαν μεταξύ άλλων, πως στις μέρες μας η ανάγκη δημιουργίας ενός απόλυτα δημοκρατικού «βήματος», μέσω του οποίου οι πολίτες θα μπορούν να συμμετέχουν ενεργά στις αποφάσεις που αφορούν τα κοινά, μοιάζει πιο επιτακτική από ποτέ. Όπως επεσήμανε ο κ. Γ. Καμπουράκης, πρόσφατη έρευνα του Ευρωβαρόμετρου έδειξε ότι «το 81% των νέων επιθυμούν να συζητούν με τους ανθρώπους που παράγουν πολιτική». Παράλληλα, όπως διευκρίνισαν οι υπεύθυνοι του προγράμματος, μια από τις μεγαλύτερες ίσως προκλήσεις του προγράμματος είναι να πειστούν οι πολίτες ότι διασφαλίζονται η ανωνυμία και τα προσωπικά τους δεδομένα. «Το Εθνικό Μετσόβιο Πολυτεχνείο το οποίο και θα διαχειρίζεται το συνολικό δίκτυο δεδομένων, μπορεί να εγγυηθεί στο 100% για την ασφάλεια του, όπως επίσης και για το ότι τα στοιχεία του κάθε πολίτη, δεν θα μπορούν να χρησιμοποιηθούν από καμία άλλη υπηρεσία» τόνισαν οι αρμόδιοι καθηγητές. Πάντως, όσον αφορά την πορεία του Δικτύου, φαίνεται πως στην προ ημερών παρουσίαση, έγινε μια «καλή αρχή» καθώς ο δήμαρχος Γλυφάδας κ. Κώστας Κόκκορης δεσμεύτηκε ενώπιον όλων, την εγκατάσταση στο δήμο, δύο περιπτέρων του «Περικλή». Όπως χαρακτηριστικά δήλωσε «θα προχωρήσουμε στην τοποθέτηση δυο περιπτέρων στη Γλυφάδα, ενός στο δημαρχείο της πόλης και ενός στην Τερψιθέα. Σκοπός μας είναι να δώσουμε, κυρίως στους νέους, το βήμα και τη «φωνή» που ζητούν». Μένει να αποδειχθεί εάν η δέσμευση του κ. Κόκκορη θα γίνει πράξη, δίνοντας τη δυνατότητα στους πολίτες του να εκφράζονται για θέματα που απασχολούν την πόλη τους. ——————– Θραξ Αναρμόδιος (για την αντιγραφή) ΥΓ. Το Δίκτυο Περικλής υπάρχει εδώ και 20 χρόνια. Η πολιτική ολιγαρχία αποσιωπά την ύπαρξή του. Προετοιμάζουμε μια εμπεριστατωμένη παρουσίαση του Δικτύου Περικλής, με μάλλον περισσότερες από μία αναρτήσεις. Ελπίζουμε πως θα δουν το φως γύρω εκεί στον Σεπτέμβριο. Εκτός κι αν χρειαστούμε το Δίκτυο Περικλής νωρίτερα… http://tinyurl.com/pmypr6e\nΒΙΟΜΕ: Σε λειτουργία το πρώτο αυτοδιαχειριζόμενο εργοστάσιο Το είχαν εξαγγείλει και την Τρίτη 12 Φεβρουαρίου το έκαναν πράξη. Οι εργαζόμενοι της Βιομηχανικής Μεταλλευτικής άνοιξαν τις πόρτες και πήραν στα χέρια τους το εργοστάσιο. Σε πρώτη φάση θα πουλήσουν το «στοκ» εμπόρευμα, αλλά στόχος είναι σύντομα να διαθέσουν προς πώληση και το πρώτο προϊόν του αυτοδιαχειριζόμενο εργοστασίου τους.\n«Ελπίζουμε το αργότερο μέχρι το καλοκαίρι να έχουμε τρέξει την παραγωγή», δηλώνει στο tvxs.gr ο πρόεδρος του Σωματείου Εργατοϋπαλλήλων Βιομηχανικής Μεταλλευτικής Μάκης Αναγνώστου. «Δεν μπορούσαμε να περιμένουμε άλλο. Είμαστε αποφασισμένοι και δεν πρόκειται σε καμία περίπτωση να το αφήσουμε. Ήρθε η ώρα της δράσης», τονίζει. Του Παναγιώτη Κωνσταντίνου. Η 12η Φεβρουαρίου αποτελεί μια σημαντική ημέρα για το εργατικό κίνημα στην Ελλάδα και πολύ περισσότερο για τους ίδιους τους εργαζόμενους της Βιομηχανικής Μεταλλευτικής, εταιρεία θυγατρική της πτωχευμένης «Φίλκεραμ-Τζόνσον». Οι πόρτες του εγκαταλελειμμένου εργοστασίου άνοιξαν και πάλι και οι εργαζόμενοι έθεσαν σε εφαρμογή το σχέδιό τους για το πρώτο αυτοδιαχειριζόμενο εργοστάσιο στην Ελλάδα. Εξάλλου όπως αναφέρεται και στο κεντρικό σύνθημα των εργαζομένων «Δεν μπορείτε εσείς; Μπορούμε εμείς». «Σε επίπεδο συνεταιρισμών έχουν γίνει πολλές προσπάθειες, αλλά με το πλαίσιο που έχουμε βάλει εμείς είναι η πρώτη προσπάθεια. Πρόκειται για μια συνεργατική επιχείρηση που όλοι οι εργαζόμενοι θα έχουν την ίδια βάση, τα ίδια δικαιώματα και τις ίδιες υποχρεώσεις. Όλα στο πλαίσιο ισότητας», δήλωσε στο tvxs.gr ο Μάκης Αναγνώστου. Στη Βιομηχανική Μεταλλευτική, πριν κλείσει το εργοστάσιο, εργάζονταν 70 περίπου άνθρωποι. Από αυτούς οι 56 παραμένουν ακόμα άνεργοι. Το Σωματείο εκπροσωπεί συνολικά 36 από αυτούς, ωστόσο το κάλεσμα για συμμετοχή στο εγχείρημα είναι ανοικτό προς όλους τους εργαζόμενους. «Δεν έχει σημασία αν είναι στο Σωματείο ή όχι. Το Σωματείο πήρε απλά την πρωτοβουλία να ανοίξει την πόρτα και να βάλει μπροστά τα μηχανήματα», σημειώνει ο κ. Αναγνώστου. Σε πρώτη φάση οι εργαζόμενοι έχουν αξιολογήσει και θα επιχειρήσουν να πουλήσουν τα στοκ εμπορεύματα και στη συνέχεια θα προχωρήσουν σε νέα παραγωγή. Στην ιστοσελίδα του Σωματείου έχει αναρτηθεί και ένας κατάλογος με τα προϊόντα και τις τιμές τους. Όπως αναφέρει ο Μάκης Αναγνώστου τα προϊόντα θα διατεθούν μέσω πλειστηριασμού με τιμή εκκίνησης το 65% της αρχικής τιμής που αναγράφεται στον κατάλογο. http://tinyurl.com/odsojae Οι ενδιαφερόμενοι μπορούν να επικοινωνήσουν με το Σωματείο στα κινητά τηλέφωνα, που αναγράφονται στην επίσημη ιστοσελίδα. Σύντομα ελπίζουν να έχουν και ένα σταθερό τηλέφωνο. «Ελπίζουμε σύντομα να πάρουμε και ένα σταθερό τηλέφωνο για να μπορούμε να επικοινωνούμε. Είναι ο επόμενος στόχος και πιστεύουμε μέχρι αύριο Τετάρτη να το έχουμε», σημειώνει. Το εγχείρημα τους είναι εντυπωσιακό και πρωτοποριακό, όμως έχει και αρκετές δυσκολίες. «Είχαμε κάποιες συναντήσεις και με ανθρώπους από την Αργεντινή που μας μετέφεραν τις εμπειρίες τους, ωστόσο εμείς επιλέξαμε να κινηθούμε χωρίς να επηρεαστούμε από κάποιον», αναφέρει. Ο Μάκης Αναγνώστου επισημαίνει πως «δυστυχώς δεν υπάρχει κάποιο νομικό πλαίσιο». «Αυτό παλεύουμε να κάνουμε, να δημιουργήσουμε ένα τέτοιο πλαίσιο και αυτό το σκοπό είχαν και οι συναντήσεις μας με τον υφυπουργό Εργασίας Νίκο Παναγιωτόπουλο». Σύμφωνα με τους εργαζόμενους οι συναντήσεις έγιναν σε καλό κλίμα και υπήρξε συμφωνία πως «είναι η κατάλληλη στιγμή για να τεθούν σε λειτουργία εργοστάσια που βρίσκονται στα χέρια των εργαζομένων». «Δεν υπάρχει κανείς άλλος που να έχει έννομο συμφέρον. Μόνο οι εργαζόμενοι. Εμείς το διεκδικούμε, εμείς θα το δουλέψουμε. Είπαμε στον υφυπουργό ότι εμείς δεν μπορούμε να περιμένουμε άλλο πότε θα βγάλει κάποιο νόμο και πότε θα αποφασίσουν οι αρμόδιοι να κάνουν κάτι. Πρέπει να μπούμε μέσα και να βγάλουμε ότι μπορούμε για να επιβιώσουμε», επισημαίνει στο tvxs.gr .\nΑπό την πλευρά του το υπουργείο, σύμφωνα με τους εργαζόμενους, έχει δώσει υποσχέσεις για προώθηση ενός σχετικού νομοσχεδίου, ώστε να υπάρχει και το νομικό πλαίσιο. «Μας υποσχέθηκε ότι θα το κάνει. Εμείς ξεκαθαρίσαμε πως δεν μπορούμε να περιμένουμε άλλο. Στόχος μας είναι το εργοστάσιο να περάσει στα χέρια μας. Έχουμε κάνει πρόταση και για τις μετοχές. Περιμένουμε να δούμε πως θα εξελιχθούν τα πράγματα, αλλά είμαστε αποφασισμένοι να μην τα παρατήσουμε σε καμία περίπτωση», δήλωσε ο κ. Αναγνώστου και πρόσθεσε: «Αν δεν κάνει κάτι το υπουργείο θα το κάνουμε από μόνοι μας. Δεν μπορούμε να περιμένουμε. Ή θα γίνει κάτι ή θα πάμε με τον δικό μας τρόπο. Βρισκόμαστε σε αδιέξοδο και δεν γίνεται τίποτα άλλο. Αυτό ξέρουμε και αυτό θα κάνουμε». Διαβάστε επίσης: Οι εργαζόμενοι παίρνουν τον έλεγχο της Βιομηχανικής Μεταλλευτικής Ο Μάκης Αναγνώστου επισήμανε και τη σημαντικότητα του κινήματος αλληλεγγύης που έχει δημιουργηθεί προς τους εργαζόμενους της Βιομηχανικής Μεταλλευτικής, το οποίο όπως τόνισε «δυναμώνει συνεχώς» και εξαπλώνεται ακόμα και εκτός συνόρων. «Υπάρχουν διασυνδέσεις με Αμερική, με Αργεντινή, με Αυστραλία, με Βιέννη, με Κοπεγχάγη, με Πολωνία κ.α. Έχουν δημιουργηθεί παντού επιτροπές αλληλεγγύης». Ενδεικτικό της δυναμικής του κινήματος αλληλεγγύης ήταν και η πορεία και η συναυλία που πραγματοποιήθηκαν τη Δευτέρα, 11 Φεβρουαρίου, με τη συμμετοχή του Θ. Παπακωνσταντίνου, Γ. Χαρούλη και τους Χαϊνηδες. Το Ιβανόφειο αποδείχτηκε πολύ μικρό για να χωρέσει όλο τον κόσμο που θέλησε να εκφράσει την στήριξή του στον αγώνα των εργαζομένων συμμετέχοντας σε μια συναυλία - γεγονός για τα δεδομένα του εργατικού κινήματος και οι φωτογραφίες το μαρτυρούν... (Φωτογραφίες από την ιστοσελίδα των εργαζομένων της ΒΙΟΜΕΤ). http://tinyurl.com/oh82ydn\nΜε ποιο τρόπο θα οργανωθεί η εξαγορά της ΕΥΑΘ από τους πολίτες;\nΤο 51% της εταιρίας ΕΥΑΘ, που σήμερα ανήκει στο κράτος, βρίσκεται αυτή τη στιγμή σε διαδικασία πώλησης. Η Κίνηση 136 αποτελεί μια πρόταση προς όλους τους πολίτες της Θεσσαλονίκης αλλά και του κόσμου ώστε να διεκδικήσουμε από κοινού την εξαγορά του. Η εξαγορά αυτή θα γίνει πραγματικότητα με την δημιουργία συνεταιρισμών που έχει ξεκινήσει ήδη, σε όλο το πολεοδομικό συγκρότημα, ανά δημοτική κοινότητα και δήμο που υδροδοτούνται από την ΕΥΑΘ. Οι τοπικοί συνεταιρισμοί στη συνέχεια θα ενωθούν μέσω της "Ένωσης των Πολιτών για το Νερό" σε εταιρία (Κοινωνική Ε.Υ.Α.Θ.) η οποία διεκδικεί την εξαγορά της ΕΥΑΘ στο όνομα των πολιτών. Οι συνεταιρισμοί δημιουργούνται με βάση το νόμο για τους Αστικούς Συνεταιρισμούς (Ν.1667/86) και βασίζονται σε ένα κοινό καταστατικό το οποίο: 1) Ορίζει τον κοινό σκοπό, την εξαγορά της ΕΥΑΘ. 2) Ορίζει την δημοκρατική λειτουργία των συνεταιρισμών μέσω γενικών συνελεύσεων και ανακλητών διοικητικών συμβουλίων. 3) Θέτει ως αρχή τη μία ψήφο για κάθε μέλος ανεξαρτήτως μεριδίων. 4) Ορίζει διαδικασίες διαφάνειας στους τραπεζικούς λογαριασμούς και συλλογικού ελέγχου μέσω των συνελεύσεων. 5) Ορίζει τον μη κερδοσκοπικό χαρακτήρα της Κοινωνικής ΕΥΑΘ και θέτει ως αποστολή της την παροχή νερού στα νοικοκυριά και τις επιχειρήσεις διασφαλίζοντας υψηλή ποιότητα, χαμηλές τιμές, προστασία του περιβάλλοντος, δημοκρατική λειτουργία και κοινωνική δικαιοσύνη. Σκοπός μας είναι να βγει η εταιρία από το χρηματιστήριο. Κανένα μερίδιο δεν θα έχει αξία αγοροπωλησίας παρά θα συμβολίζει την ισότιμή συμμετοχή στον κοινωνικό έλεγχο του νερού. Οι συνεταιρισμοί δεν θα μπουν σε λογική ανταγωνισμού με τις ιδιωτικές εταιρίες, αφού δεν έχουν τίποτα το κοινό μαζί τους. Σκοπός τους δεν είναι το κέρδος αλλά η υπεράσπιση του νερού ως κοινωνικό αγαθό και η πρόσβαση όλων των πολιτών σε αυτό. Οραματιζόμαστε μια ΕΥΑΘ όπου θα έχει πραγματικά δημόσιο χαρακτήρα και θα λειτουργεί ως μία κοινωνική υπηρεσία και όχι ως εταιρία. Τόσο το κρατικό όσο και το ιδιωτικό μοντέλο έχουν αποδείξει τον αντικοινωνικό τους χαρακτήρα, έχουν δοκιμαστεί στο παρελθόν και έχουν αποτύχει. Επιθυμούμε μια αληθινά συνεργατική υπηρεσία, με εργαζόμενους υπευθύνους και αξιοπρεπείς στην εργασία τους, με δημοκρατική λήψη αποφάσεων σε όλους τους τομείς, από τις τιμολογιακές πολιτικές μέχρι τα έργα και την διαχείριση των οικονομικών ζητημάτων, με κοινωνικό έλεγχο της υπηρεσίας από όλους τους πολίτες όπου θα ισχύει η αρχή ένας πολίτης = μία μετοχή = μία ψήφος. Αυτό το νέο μοντέλο μπορεί να αποτελέσει ένα ρεαλιστικό δρόμο για την υπεράσπιση του νερού της ως πανανθρώπινου αγαθού. Μπορούμε όλοι μαζί να κάνουμε αυτό το όραμα πραγματικότητα, προς όφελος της κοινωνίας και των επόμενων γενεών. Για να συμμετάσχετε, δείτε αν έχει ξεκινήσει η διαδικασία ίδρυσης συνεταιρισμού στην περιοχή κατοικίας σας, ή προεγγραφείτε για να σας ειδοποιήσουμε όταν αυτό θα συμβεί. http://www.136.gr/synetairismoi\nΣυνεταιρισμοί Το σχέδιο της Κίνησης 136 για την κοινωνική διαχείριση της εταιρείας ύδρευσης προβλέπει την ίδρυση τοπικών συνεταιρισμών σε κάθε περιοχή που υδροδοτείται από την ΕΥΑΘ.\nΟι συνεταιρισμοί αυτοί στη συνέχεια θα συστήσουν την εταιρεία που θα διεκδικήσει την εξαγορά της ΕΥΑΘ. Για περισσότερες λεπτομέρειες διαβάστε το σχέδιο εξαγοράς της ΕΥΑΘ απο τους πολίτες. Παρακάτω βλέπετε μία λίστα των περιοχών όπου έχουν ιδρυθεί συνεταιρισμοί ή πρόκειται να ιδρυθούν άμεσα. Διάλεξτε την περιοχή σας για να δείτε περισσότερες πληροφορίες και τρόπους επικοινωνίας με τον τοπικό συνεταιρισμό.\n1η δημοτική κοινότητα Κέντρο Περιλαμβάνει το ιστορικό κέντρο και την περιοχή του Πεδίου του Άρεως (ΑΠΘ, ΔΕΘ) και αποτελείται από τις συνοικίες: Φραγκομαχαλάς, Άνω Λαδάδικα, Λαδάδικα, Αριστοτέλους, Άγιος Δημήτριος, Αγία Σοφία, Καπάνι, Άθωνος, Διαγώνιος, Ναυαρίνο, Ροτόντα,...\n2η δημοτική κοινότητα: Βαρδάρης - Ξηροκρήνη Περιλαμβάνει την περιοχή Μπεξινάρι και αποτελείται από τις συνοικίες: Βαρδάρης, Παναγία Φανερωμένη, Ξηροκρήνη, Ραμόνα, Ξυλάδικα, Σφαγεία, Λαχανόκηποι. Πληθυσμός σύμφωνα με την απογραφή του 2001: 35.962.\n3η δημοτική κοινότητα: Άνω Πόλη Περιλαμβάνει τις περιοχές της Άνω Πόλης και του Επταπυργίου (Ακρόπολη) και χωρίζεται στις συνοικίες: Τσινάρι, Τερψιθέα, Καλλιθέα, Κουλέ Καφέ, Κόκκινη Βρύση, Πορτάρα ή Κάστρα, Επταπύργιο (Ακρόπολη). Πληθυσμός...\n4η δημοτική κοινότητα: Τούμπα Περιλαμβάνει την περιοχή της Τούμπας και χωρίζεται στις συνοικίες: Άνω Τούμπα, Κάτω Τούμπα, Άγιος Φανούριος, Δόξα, Κρυονέρι, Μαλακοπή.\n5η δημοτική κοινότητα: Φάληρο - Ντεπώ Χαριλάου Περιλαμβάνει τις περιοχές του Φαλήρου, Χαριλάου και Ντεπώ (Αποθήκη) και χωρίζεται στις συνοικίες: Ανάληψη (Παλαιές Εξοχές ή Πύργοι), Αγία Τριάδα, Σαλαμίνα, Κηφισιά, Βυζάντιο, Τροχιοδρομικών, Νέα Ελβετία, Αλλατίνη, Άγιος...\n6η δημοτική κοινότητα: Τριανδρία Περιλαμβάνει τον τέως Δήμο Τριανδρίας και χωρίζεται στις συνοικίες Άνω Τριανδρία (Άγιος Σπυρίδων), Άγιοι Ανάργυροι, Νησάκι, Κάτω Τριανδρία. Πληθυσμός σύμφωνα με την απογραφή του 2001: 11.289.\nΔήμος Αμπελοκήπων Μενεμένης Ο Δήμος Αμπελοκήπων Μενεμένης είναι δήμος της Περιφέρειας Κεντρικής Μακεδονίας, ο οποίος συστάθηκε το 2011 από τη συνένωση των προϋπαρχόντων δήμων Αμπελοκήπων και Μενεμένης. Καταλαμβάνει το δυτικό άκρο του πολεοδομικού...\nΔήμος Δέλτα Ο Δήμος Δέλτα είναι δήμος της Περιφέρειας Κεντρικής Μακεδονίας που προέκυψε από την συνένωση των προϋπαρχόντων δήμων Χαλάστρας, Εχεδώρου και Αξιού. Η έκταση του νέου Δήμου είναι 308,88 τ.χλμ και ο μόνιμος...\nΔήμος Θέρμης Ο Δήμος Θέρμης είναι δήμος της Περιφέρειας Κεντρικής Μακεδονίας που συστήθηκε την 1η Ιανουαρίου 2011 από τη συνένωση των προϋπαρχόντων δήμων Βασιλικών, Θέρμης και Μίκρας. Πρωτεύουσά του είναι η Θέρμη.\nΔήμος Καλαμαριάς Η Καλαμαριά είναι περιοχή και ομώνυμος Δήμος της Θεσσαλονίκης. Σύμφωνα με την απογραφή του 2001 ο Δήμος Καλαμαριάς έχει 87.255 κατοίκους. Ο Δήμος χωρίζεται σε 12 γεωγραφικές ενότητες (συνοικίες): Νέα Κρήνη, Νέα Τραπεζούντα, Καραμπουρνάκι, Νέα...\nΔήμος Κορδελιού Ευόσμου Ο δήμος ΚορδελιούΕυόσμου είναι δήμος της Περιφέρειας Κεντρικής Μακεδονίας που βρίσκεται βορειοδυτικά της Θεσσαλονίκης. Έχει 101.010 κατοίκους και έκταση 12.270. Περιλαμβάνει τους οικισμούς: Διαλογή, Άνω Κορδελιό, Σταθμός, Αγία Ειρήνη, Νέο...\nΔήμος Νεάπολης Συκεών Ο Δήμος Νεάπολης Συκεών είναι δήμος της Περιφέρειας Κεντρικής Μακεδονίας, ο οποίος εκτείνεται στο βορειοανατολικό άκρο του πολεοδομικού συγκροτήματος Θεσσαλονίκης. Δημιουργήθηκε από τη συνένωση των εξής δήμων, πού σήμερα αποτελούν δημοτικές...\nΔήμος Παύλου Μελά Ο Δήμος Παύλου Μελά είναι δήμος της Περιφέρειας Κεντρικής Μακεδονίας που προέκυψε από την συνένωση των προϋπαρχόντων δήμων Σταυρούπολης, Πολίχνης και Ευκαρπίας. Η έκταση του νέου Δήμου είναι 24,92 τ.χλμ και ο πληθυσμός του 84.397...\nΔήμος Πυλαίας Χορτιάτη Ο Δήμος Πυλαίας Χορτιάτη ειναι δήμος της Περιφέρειας Κεντρικής Μακεδονίας που συστάθηκε από τη συνένωση των προϋπαρχόντων δήμων Πανοράματος, Πυλαίας και Χορτιάτη. Πρωτεύουσά του είναι το Πανόραμα.\nΔήμος Ωραιοκάστρου Ο Δήμος Ωραιοκάστρου είναι δήμος της Περιφέρειας Κεντρικής Μακεδονίας που προέκυψε από την συνένωση των προϋπαρχόντων δήμων Ωραιοκάστρου, Μυγδονίας και Καλλιθέας. Η έκταση του Δήμου είναι 217,78 τ.χλμ και ο...\nΣυνεταιρισμός Αλληλεγγύης Αν δεν διαμένετε έντος της περιοχής που υδροδοτείται απο την ΕΥΑΘ, αλλά θέλετε να στηρίξετε το σχέδιο κοινωνικοποίησης του νερού της Θεσσαλονίκης, γραφτείτε στον συνεταιρισμό αλληλεγγύης.\nΔήμος Χαλκηδόνας Ο Δήμος Χαλκηδόνας προέκυψε από τη συνένωση τριών δήμων: Αγίου Αθανασίου, Κουφαλίων και Χαλκηδόνας. Έδρα του είναι τα Κουφάλια, ιστορική έδρα η Γέφυρα και περιλαμβάνει 17 χωριά: Κουφάλια, Πρόχωμα, Καστανάς,...\nΔελτίο τύπου της Ένωσης Πολιτών για το Νερό σχετικά με τις προσεχείς ενέργειές της\nΔΕΛΤΙΟ ΤΥΠΟΥ Η κίνηση πολιτών Κ 136, που αγωνίζεται εδώ και 2 χρόνια ενάντια στην ιδιωτικοποίηση της ΕΥΑΘ και για να περάσει το νερό της Θεσσαλονίκης στα χέρια των πολιτών, και η «Ένωση Πολιτών για το Νερό», των μη κερδοσκοπικών Συνεταιρισμών Νερού των Δήμων της περιοχής Θεσσαλονίκης, που δημιουργήθηκε με πρωτοβουλία της «Κίνησης 136» και υπέβαλλε εκδήλωση ενδιαφέροντος για την απόκτηση του 51% της ΕΥΑΘ Α.Ε., παρουσίασαν σε συνέντευξη τύπου τα βασικά σημεία των πρωτοβουλιών που αναπτύσσονται από την ΕΠΝ και την Κ 136 και αφορούν : Τις νομικές ενέργειες της Ένωσης Πολιτών για το Νερό, μετά τον “αποκλεισμό” της από τη 2η φάση του διαγωνισμού. Την ενημέρωση των πολιτών σχετικά με τις ενέργειες του ΤΑΙΠΕΔ στο θέμα της ιδιωτικοποίησης των υπηρεσιών ύδρευσης – αποχέτευσης και την απάντηση σε κάθε παραπλανητική επιχειρηματολογία των υπευθύνων του ΤΑΙΠΕΔ, που αποσκοπεί στον καθησυχασμό της κοινής γνώμης. Τις παραπέρα πρωτοβουλίες της Κ 136 σε τοπικό, εθνικό και διεθνές επίπεδο για να μην πέσει η διαχείριση του νερού της πόλης και της χώρας μας στα νύχια των πολυεθνικών, αλλά να περάσει στα χέρια των πολιτών όπου ανήκει. Την παρουσίαση έκαναν ο Λάζαρος Αγγέλου, εκπρόσωπος της «Ένωσης Πολιτών για το Νερό», ο Κώστας Νικολάου, Δρ Χημικός Περιβαλλοντολόγος και μέλος της Κ136 και ο Κώστας Μαριόγλου, αντιπρόεδρος του σωματείου εργαζομένων ΕΥΑΘ και μέλος της Κ136. Σημείο 1 : Ν. 3986/2011, Άρθρο 3: “Το Ταμείο (ΤΑΙΠΕΔ) λειτουργεί για την εξυπηρέτηση του δημοσίου συμφέροντος...” και όμως, το ΤΑΙΠΕΔ απέκλεισε από τη δεύτερη φάση του διαγωνισμού την Ένωση Πολιτών για το Νερό, τη μόνη πρόταση, από όσες κατατέθηκαν, που λειτουργεί υπέρ του δημοσίου συμφέροντος. Ν. 4092/2012, ΜΠΔΣ/2013, “Πρόγραμμα αποκρατικοποιήσεων 2013-2016”...\nΗ βουλή ψήφισε αποκρατικοποιήσεις και όμως το ΤΑΙΠΕΔ προωθεί την ιδιωτικοποίηση της ΕΥΑΘ Α.Ε., παρόλο που κατατέθηκε από την Ένωση Πολιτών για το Νερό η μόνη πρόταση αποκρατικοποίησης, που δεν είναι ιδιωτικοποίηση. Πρόταση η οποία αφενός προσφέρει την αναμενόμενη απόδοση για το Ελληνικό Δημόσιο και αφετέρου πετυχαίνει ένα αποτέλεσμα αποδεκτό από τους πολίτες της Θεσσαλονίκης, αφού η διαχείριση του νερού της πόλης τους δεν θα γίνει αντικείμενο κερδοσκοπίας μιας πολυεθνικής, αλλά θα έχει μη κερδοσκοπική λειτουργία και θα είναι υπόθεση των ίδιων των πολιτών. Ν. 3986/2011, Άρθρο 1: “Το Ταμείο έχει αποκλειστικό σκοπό την αξιοποίηση περιουσιακών στοιχείων της ιδιωτικής περιουσίας του Δημοσίου... σύμφωνα με τις επικρατούσες συνθήκες της αγοράς και με εγγυήσεις πλήρους διαφάνειας...” Και όμως, το ΤΑΙΠΕΔ τρεις φορές μας αρνήθηκε την παροχή στοιχείων, τα οποία είναι απαραίτητα για να διεκδικήσουμε με ένδικα μέσα τα δικαιώματα των Θεσσαλονικέων στο νερό της πόλης μας. Τώρα αναγκαζόμαστε να τα ζητήσουμε με ασφαλιστικά μέτρα που καταθέσαμε στο Πρωτοδικείο των Αθηνών (εκδίκαση 23 Σεπτεμβρίου 2013). Σημείο 2 : Σε πρόσφατες συνεντεύξεις τους οι υπεύθυνοι του ΤΑΙΠΕΔ προσπαθούν με παραπλανητικά επιχειρήματα να καθησυχάσουν την κοινή γνώμη, που είναι συντριπτικά αντίθετη με την ιδιωτικοποίηση των υπηρεσιών ύδρευσης-αποχέτευσης. Υποστηρίζουν ότι “δεν παραχωρείται το νερό και οι υποδομές ύδρευσης- αποχέτευσης, αλλά η διαχείρισή τους”. Μα ακριβώς αυτή αποδείχθηκε πανάκριβη για τους πολίτες και καταστροφική για τις ίδιες τις επιχειρήσεις και το περιβάλλον της περιοχής. Αρκούν τα παραδείγματα του Παρισιού, του Βερολίνου και του Λονδίνου, για να μην αναφερθούμε σε όλες τις Ευρωπαϊκές πόλεις, τις οποίες σαρώνει ένα κύμα επαναδημοτικοποίησης των υπηρεσιών ύδρευσηςαποχέτευσης, αφού είδαν τα “καλά” της ιδιωτικοποίησης για μία, δύο ή και τρεις δεκαετίες. Υποστηρίζουν ότι “η διαχείριση του δικτύου ύδρευσης δεν είναι απλή υπόθεση, απαιτεί σημαντική τεχνογνωσία και επενδύσεις που οι δήμοι δεν διαθέτουν”, παραπέμπουν μάλιστα “στα αποτελέσματα των ΔΕΥΑ των μικρότερων πόλεων”. Υποτιμούν τη νοημοσύνη μας, γιατί ιδιωτικοποιούν ακριβώς την ΕΥΑΘ Α.Ε. (και την ΕΥΔΑΠ), της οποίας τα καθαρά κέρδη ξανααγοράζουν την εταιρεία μέσα σε ελάχιστα χρόνια, ενώ τα αποτελέσματά της είναι πολύ καλύτερα από εκείνα των εταιρειών που διεκδικούν την εξαγορά της (μια σύγκριση των αποτελεσμάτων της ΕΥΑΘ Α.Ε. και της Suez, για παράδειγμα, θα αρκούσε). Ο ίδιος ο 2ος πρόεδρος του ΤΑΙΠΕΔ κ. Αθανασόπουλος, στην ενημέρωση που έκανε στη βουλή τον Ιανουάριο του 2013, είπε χαρακτηριστικά τα εξής : “Δεν επιλέξαμε εμείς, να πωληθούν οι μετοχές της ΕΥΑΘ. Αυτό το έκανε η Βουλή. Εμείς ερχόμαστε, εδώ, και σας λέμε ποια στρατηγική θα ακολουθήσουμε... Πήρατε την απόφαση, ότι το Κράτος δεν θα είναι παραγωγός, αλλά θα περιοριστεί στο ρόλο που ξέρει να κάνει καλύτερα : Στο όλο του ελεγκτή και του ρυθμιστή. Και σημέρα πολύ φοβάμαι, ότι στη δική μας περίπτωση, στην περίπτωση της ΕΥΑΘ, το Κράτος μπορεί να είναι παραγωγός, αλλά ρυθμιστής και ελεγκτής δεν είναι πολύ καλός. Αυτή είναι η δική μου άποψη.”!!! Υποστηρίζουν ακόμη ότι οι δήμοι ή το κράτος “δεν διαθέτουν τα απαραίτητα κεφάλαια για επενδύσεις”. Τους απαντάμε ότι η ΕΥΑΘ Α.Ε. στην 5ετία 2008-2012 είχε δάπανες για επενδύσεις και συντήρηση ύψους 87,9 εκατομμύρια ευρώ. Περιμένουμε να δούμε τι θα προβλέπει το επενδυτικό πρόγραμμα που θα περιλαμβάνει η σύμβαση παραχώρησης, για να διαπιστώσουμε πόσο μεγαλύτερο θα είναι από αυτό της ΕΥΑΘ Α.Ε. και τα ξαναλέμε. Επισημαίνουμε εδώ ότι η “κατασκευή Β' κλάδου Κεντρικού Αποχετευτικού Αγωγού Θεσσαλονίκης (προϋπολογισμού 44 εκ. ευρώ)” και η “επέκταση Εγκατάστασης Επεξεργασίας Νερού Θεσσαλονίκης (36,5 εκ. ευρώ)”, είναι έργα ήδη ενταγμένα στο ΕΣΠΑ, και προγραμματισμένα από την ΕΥΑΘ Α.Ε. για το 2013. Άρα κακώς ο κ. Εμίρης, σε πρόσφατη συνέντευξή του, τα παρουσιάζει ως επενδύσεις που θα φέρει η ιδιωτικοποίηση που προωθεί.\nΥποστηρίζουν ότι “ο ιδιώτης δεν θα καθορίζει ανεξέλεγκτα τα τιμολόγια, των οποίων οι ανώτατες τιμές θα καθορίζονται από μηχανισμό που θα προβλέπεται από τη σύμβαση παραχώρησης για την πρώτη 5ετία και στη συνέχεια θα παρακολουθείται και θα ελέγχεται από την Ειδική Γραμματεία Υδάτων του ΥΠΕΚΑ, που θα έχει το ρόλο της ρυθμιστικής αρχής”. Στο σημείο αυτό μάλιστα επικαλούνται και την απόφαση του Υπ. Οικονομικών για το τιμολόγιο του νερού και φτάνουν στο σημείο να υποστηρίζουν ότι είναι χαμηλότερο από το υπάρχον, σε μια προσπάθεια να παραπλανήσουν τους πολίτες ότι με την ιδιωτικοποίηση θα έχουν χαμηλότερα τιμολόγια! Εδώ είναι η μεγάλη παραπλάνηση και η μεγάλη “απόσταση” των σημερινών λεγομένων των υπευθύνων του ΤΑΙΠΕΔ, από τα λεγόμενά τους στην ενημέρωση της βουλής, τον Ιανουάριο, όταν έλεγαν : “Αθανασόπουλος : “δεν πρόκειται εμείς να εκχωρήσουμε ή να πουλήσουμε κανένα περιουσιακό στοιχείο της χώρας, εάν η προσωρινή αξία όλων των μελλοντικών εισροών, αν το τίμημα που θα μας δώσει ο προτιμητέος επενδυτής, δεν είναι μεγαλύτερο από την προσωρινή αξία όλων των μελλοντικών εισροών. Δηλαδή, αν υποθέσουμε ότι αυτή η Εταιρεία κάθε χρόνο θα έκανε είκοσι πέντε εκατομμύρια ευρώ, το τίμημα θα πρέπει να είναι μεγαλύτερο από την προσωρινή αξία αυτών των 25 εκατομμυρίων ευρώ. Το τίμημα όλων των ετών, αλλά προεξοφλημένο στο χρόνο μηδέν. Θα μπορούσε κάποιος, κάλλιστα, να πει 25 εκατ. και αν το κόστος κεφαλαίου του επενδυτή είναι 10%, άρα, η αξία 205 εκατομμύρια. Η απάντηση είναι ναι. Με την προϋπόθεση, όμως, ότι ο επενδυτής δεν θα αναλάμβανε καμία υποχρέωση να συντηρεί το δίκτυο...”. Εμίρης : ”Θα είναι γνωστή η τιμολογιακή πολιτική για την πρώτη 5ετία, γιατί αυτός είναι ο σκοπός μας... θα υπάρχει ένας ευκρινέστατος και ξεκάθαρος μηχανισμός που θα βασίζεται στην τιμή που αγοράζει (ο επενδυτής) το νερό, στα έξοδά του, στις επενδύσεις που θα κληθεί να κάνει και σε μία εύλογη απόδοση την οποία πρέπει να παίρνει. Πρέπει να παίρνει απόδοση ο επενδυτής στα πάγια και στα κεφάλαια που θα έχει επενδεδυμένα για να έχει κίνητρο να πραγματοποιεί τις επενδύσεις και να παίρνει μια εύλογη αποδοτικότητα, ώστε αυτές οι επενδύσεις να έχουν νόημα γι' αυτόν. Ειδάλλως δεν μπορεί να τις πραγματοποιήσει... με έναν υγιή πλειοδοτικό διαγωνισμό θα πιάσουμε την καλύτερη δυνατή τιμή... Παρά ταύτα, θα πω ότι δεν είναι σωστός ο υπολογισμός που ειπώθηκε κατά κόρον, δηλαδή, 26 εκατομμύρια – 80 εκατομμύρια, άρα 3 φορές τα κέρδη. Θα υπενθυμίσω, ότι εμείς πουλάμε το 51%, συνεπώς τα μισά από αυτά τα κέρδη. Έτσι πρέπει, λοιπόν, να γίνει ο υπολογισμός, λαμβάνοντας περαιτέρω υπόψη φυσικά και τις επενδύσεις που θα πρέπει να γίνουν”.\nΤους απαντάμε : Με βάση τις δικές τους αναφορές στη βουλή υπολογίζουμε ότι: η ιδιωτικοποίηση της ΕΥΑΘ Α.Ε., κατά την 1η 5ετία, θα βλάψει το δημόσιο συμφέρον κατά 218 εκ. ευρώ, από τα οποία τα 179 εκ. ευρώ θα πληρώσουν οι καταναλωτές (αύξηση μέσου τιμολογίου πάνω από 60%), ενώ το κράτος θα χάσει 39 εκ. ευρώ (από μερίσματα και φόρους). Ο υπολογισμός μας έγινε με την υπόθεση ότι ο επενδυτής θα κάνει επενδύσεις και συντηρήσεις ύψους μόνο 60 εκ. ευρώ, ενώ θα έχει απόδοση κεφαλαίου 5%. Ο “παραχωρησιούχος” θα κάνει απόσβεση του κεφαλαίου απόκτησης του 51% της ΕΥΑΘ Α.Ε. πριν να εκπνεύσει η 1η 5ετία. Αν μάλιστα συνυπολογιστεί ότι η ΕΥΑΘ Α.Ε. έχει ταμειακά διαθέσιμα 33 εκ. ευρώ, και οφειλές καταναλωτών που φτάνουν στα 50 εκ. ευρώ, η ιδιωτικοποίηση αυτή παίρνει το χαρακτήρα χαριστικής πράξης προς τον “παραχωρησιούχο”. Το Υπ. Οικονομικών καθόρισε ότι για την τιμολόγηση των υπηρεσιών ύδρευσης-αποχέτευσης θα εφαρμόζεται η αρχή της ανάκτησης κόστους, σύμφωνα με το Νόμο 3199/2003 «Προστασία και διαχείριση των υδάτων - Εναρμόνιση με την Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου της 23ης Οκτωβρίου 2000», ΦΕΚ Α΄ 280/9.12.2003. Σε σχετική επιστημονική εργασία εφαρμογής, την οποία εκπόνησε η επιστημονική ομάδα της επίκ. Καθηγήτριας του Οικονομικού Πανεπιστημίου Αθηνών, με ανάθεση του ΥΠΕΚΑ και δημοσιοποίησε το Μάρτιο του 2008, ο βαθμός ανάκτησης κόστους ύδρευσης στην Περιφέρεια Κεντρικής Μακεδονίας υπολογίστηκε στο 86,58%. Από αυτό πιθανά προκύπτει και ένα ακόμη περίπου 13,42% αύξησης του τιμολογίου. Αν η κυβέρνηση επιμένει στην αποκρατικοποίηση της ΕΥΑΘ, το ΤΑΙΠΕΔ μπορεί να εξυπηρετήσει το δημόσιο συμφέρον μεταβιβάζοντας την ΕΥΑΘ Α.Ε. στην Αυτοδιοίκηση ή στην Ένωση Πολιτών για το Νερό ή σε κοινό σχήμα των δύο, αποκομίζοντας ταυτόχρονα το ποσό που επιδιώκει η κυβέρνηση για την ελάφρυνση του δημόσιου χρέους. Στην περίπτωση αυτή όχι μόνο δεν θα υπάρξει βλάβη του δημοσίου συμφέροντος, αλλά μετά την 1η 5ετία τα τιμολόγια θα μπορούν να μειώνονται σταδιακά, μέχρι φτάσουν να καλύπτουν μόνο το κόστος λειτουργίας του συστήματος (μη κερδοσκοπική διαχείριση). Σημείο 3 : Η κοινωνία της πόλης είναι συντριπτικά αντίθετη στην ιδιωτικοποίηση της ΕΥΑΘ Α.Ε. Η Περιφερειακή ΄Ενωση Δήμων Κεντρικής Μακεδονίας με ομόφωνη απόφασή της είναι αντίθετη στην ιδιωτικοποίηση, ενώ διεκδικεί την ΕΥΑΘ Α.Ε., στο πλαίσιο της σχετικής αρμοδιότητας της Αυτοδιοίκησης στην παροχή υπηρεσιών ύδρευσης – αποχέτευσης. Οι υδροδοτούμενοι Δήμοι πήραν ομόφωνες αποφάσεις ενάντια στην ιδιωτικοποίηση και για τη διεξαγωγή δημοψηφίσματος πάνω στο ερώτημα “ναι ή όχι στην ιδιωτικοποίηση της ΕΥΑΘ Α.Ε.”, ώστε οι Θεσσαλονικείς να έχουν την ευκαιρία να εκφράσουν τη γνώμη τους πάνω σ' αυτό το ζωτικής σημασίας ζήτημα. Με πρόσκληση του Σωματείου των εργαζομένων της ΕΥΑΘ Α.Ε. συγκροτήθηκε η Πρωτοβουλία SOSTE ΤΟ ΝΕΡΟ, φορέων και πολιτών της Θεσσαλονίκης που αντιτίθενται στην ιδιωτικοποίηση της ΕΥΑΘ Α.Ε., με συμμετοχή πλήθους φορέων αυτοδιοίκησης, εργαζομένων, κινήσεων πολιτών κλπ. Η Κ 136 και η Ένωση Πολιτών για το Νερό είναι ιδρυτικά μέλη και συμμετέχουν ενεργά σε όλες τις δραστηριότητες της πρωτοβουλίας με σκοπό την αποτροπή της ιδιωτικοποίησης. Η αρχή της επικουρικότητας υποδεικνύει ότι, αν η ελληνική κυβέρνηση θέλει να αποσυρθεί από την ΕΥΑΘ Α.Ε., πρέπει να διαβουλευθεί πρώτα με την Αυτοδιοίκηση, που έχει τη σχετική αρμοδιότητα, ώστε να βρεθεί συμβατή με το ελληνικό νομικό πλαίσιο διαδικασία μεταβίβασης σ' αυτήν των μετοχών του δημοσίου. Στις επιφυλάξεις που διατυπώνονται ότι οι Δήμοι δεν έχουν λεφτά για επενδύσεις, απαντά το ίδιο το επενδυτικό πρόγραμμα της ΕΥΑΘ Α.Ε. : στην 5ετία 2008 – 2012 το ύψος της δαπάνης για επενδύσεις και συντήρηση ήταν 87,9 εκ. ευρώ. Περιμένουμε να δούμε ποιό θα είναι το προτεινόμενο πρόγραμμα επενδύσεων για την 5ετία 2014-18, για να βγάλουμε τα συμπεράσματά μας και σ' αυτόν τον τομέα.\nΣτηρίζουμε τον αγώνα της Αυτοδιοίκησης ενάντια στην ιδιωτικοποίηση της ΕΥΑΘ, και ενώνουμε τις δυνάμεις μας μαζί της. Στηρίζουμε τη διεξαγωγή δημοψηφίσματος, γιατί επιτέλους οι πολίτες πρέπει να εκφράσουν τη γνώμη τους. Ποιός φοβάται τους πολίτες; Σημείο 4 : Η κυβέρνηση, δια των ΜΜΕ, επαναλαμβάνει ότι η μεταβίβαση του 51% των μετοχών της ΕΥΑΘ Α.Ε., αποτελεί μνημονιακή υποχρέωσή της. Προσπαθεί έτσι να πείσει ότι δεν είναι στο χέρι της η υπόθεση, αλλά ενεργεί υπό την πίεση των δανειστών. Η πληροφόρηση αυτή αποσιωπά δύο σημαντικά γεγονότα που μεσολάβησαν από την υπογραφή του μνημονίου μέχρι σήμερα: Πρώτο, τη νίκη των Ευρωπαίων πολιτών, οι οποίοι συγκέντρωσαν πάνω από 1,5 εκ υπογραφές και ανάγκασαν τον Επίτροπο Μπαρνιέ να αποσύρει το νερό από την Οδηγία για τις συμβάσεις παραχώρησης, δηλώνοντας : “Σε κανένα σημείο η Επιτροπή δεν πρότεινε τον εξαναγκασμό ή ακόμη και την ενθάρρυνση της ιδιωτικοποίησης δημόσιων υπηρεσιών όπως το νερό. Η απόφαση για το πως θα παρέχεται μια δημόσια υπηρεσία είναι στα χέρια των κρατών-μελών και των τοπικών αρχών τους. Και έτσι θα παραμείνει... Αντιλαμβάνομαι πλήρως γιατί οι πολίτες είναι και θυμωμένοι και αναστατωμένοι όταν τους λένε ότι οι υπηρεσίες ύδρευσής τους θα μπορούσαν να ιδιωτικοποιηθούν ενάντια στη θέλησή τους. Εγώ ο ίδιος θα αισθανόμουν το ίδιο εάν υπήρχε τέτοιος κίνδυνος... Γι΄αυτό η καλύτερη λύση τώρα φαίνεται να είναι η απάλειψη του νερού από τους σκοπούς της οδηγίας για τις συμβάσεις παραχώρησης. Είναι καθήκον μας να λάβουμε υπόψη τις ανησυχίες που εκφράστηκαν από τόσους πολλούς πολίτες”.\n“Η Επιτροπή αναγνωρίζει ότι το νερό είναι δημόσιο αγαθό που έχει ζωτική σημασία για τους πολίτες και η διαχείριση των υδάτινων πόρων αποτελεί ευθύνη των κρατών μελών, και γι’ αυτόν το λόγο έχει πάρει ουδέτερη θέση επί του θέματος της δημόσιας ή της ιδιωτικής ιδιοκτησίας των υδάτινων πόρων, σύμφωνα με το άρθρο 345 της ΣΛΕΕ... Η επιλογή για το ποιες, σε ποιο βαθμό και με ποια σειρά θα πρέπει να ιδιωτικοποιηθούν οι δημόσιες επιχειρήσεις ή τα δημόσια περιουσιακά στοιχεία αποτελεί αποκλειστική ευθύνη των κρατών μελών”. Καλούμε την κυβέρνηση, η οποία τονίζει σε κάθε ευκαιρία την προσήλωσή της στους Ευρωπαϊκούς θεσμούς, να κάνει ότι και ο Επίτροπος Μπαρνιέ: Να αναγνωρίσει την πλήρη αντίθεση των πολιτών της Θεσσαλονίκης στην ιδιωτικοποίηση της ΕΥΑΘ Α.Ε. και να την αποσύρει από το Πρόγραμμα Αποκρατικοποιήσεων. Σημείο 5 : “Ζητούμε να αποσύρετε την προσφορά σας και να αφήσετε τους πολίτες της Θεσσαλονίκης να καθορίσουν το μέλλον της ΕΥΑΘ” : αυτό αναφέρει ρητά επιστολή προς τους υποψήφιους “αγοραστές”, την οποία υπογράφουν 130 φορείς από την Ελλάδα, την Ευρώπη και όλο τον κόσμο, καθώς και 50 Ευρωβουλευτές από 18 χώρες της Ε.Ε. Αυτό ακριβώς είναι και το δικό μας μήνυμα : το νερό της πόλης μας είναι υπόθεση των πολιτών της, αλλά αν χρειαστεί γίνεται και όλης της χώρας, όλης της Ε.Ε. και όλου του κόσμου. Το Ευρωπαϊκό και παγκόσμιο κίνημα αλληλεγγύης ενάντια στην ιδιωτικοποίηση του νερού, στο οποίο συμμετέχει ενεργά η Κ 136, είναι εδώ. Το ίδιο και το θεσμικό και κανονιστικό πλαίσιο της Ε.Ε., σύμφωνα με το οποίο δεν μπορεί ένα κρατικό μονοπώλιο να μετατραπεί σε ιδιωτικό. Η ιδιωτικοποίηση του 51% της ΕΥΑΘ Α.Ε. δεν μπορεί να γίνει έξω από το δίκαιο του ανταγωνισμού της Ε.Ε. Οι μη κερδοσκοπικοί Συνεταιρισμοί Νερού των Δήμων της Θεσσαλονίκης και η Ένωση Πολιτών για το Νερό, ακόμη και αν η κυβέρνηση προχωρήσει στην παραχώρηση, θα διεκδικήσουν την παροχή υπηρεσιών ύδρευσηςαποχέτευσης ως “εναλλακτικοί πάροχοι”, όπως έχουν το δικαίωμα και όπως ακριβώς έγινε στις τηλεπικοινωνίες. Τότε ο “καλύτερος ιδιώτης”, που λέει ο κ. Εμίρης, θα κληθεί να αποδείξει στην πράξη ότι είναι καλύτερος από τους μη κερδοσκοπικούς Συνεταιρισμούς Νερού των Πολιτών της Θεσσαλονίκης.\nΤΑ ΔΗΜΟΨΗΦΙΣΜΑΤΑ ΣΤΗΝ ΕΛΒΕΤΙΑ Πριν κάποιες ημέρες “μετέφρασα” έναν πίνακα από ένα πάρα πολύ ενδιαφέρον βιβλίο, το The Politics of Switzerland : Continuity and Change in a Consensus Democracy των Hanspeter Kriesi και Alexander H. Trechsel. (για όποιον ενδιαφέρεται το ISBN του βιβλίου είναι 978-0521606318 και θα σας κοστίσει περίπου 25€). Στη συνέχεια έκανα ένα print screen του πίνακα και άφησα την εικόνα του να ταξιδέψει στο διαδίκτυο και κυρίως στο facebook. Η αίσθηση που έχω είναι ότι η εικόνα αυτή “αναμεταδόθηκε” και σχολιάσθηκε με ιδιαίτερο ενδιαφέρον. Και είναι φυσικό. Ο θεσμός του δημοψηφίσματος είναι – δυστυχώς – άγνωστος στην ολιγαρχική μας κοινωνία. Είναι ένας ιδιαίτερα επικίνδυνος θεσμός για ολόκληρο τον πολιτικό κόσμο στην Ελλάδα και όχι μόνο (αλήθεια, θυμάστε την έκφραση της Μέρκελ αλλά κυρίως του Σαρκοζί όταν ο Παπανδρέου ψέλλισε την λέξη; ). Καμιά από τις πολιτικές δυνάμεις στην Ελλάδα δεν επιθυμεί την πολιτική χειραφέτηση του Έλληνα. Κανείς δεν θέλει τον Έλληνα πολίτη, ως υπήκοοι τους είμαστε απείρως χρησιμότεροι. Τι λέει λοιπόν αυτός ο πίνακας; Με δύο λόγια : από το 1848 ως και το 2007, οι Ελβετοί πολίτες ψήφισαν σε 543 δημοψηφίσματα. Ο αριθμός αυτός δεν είναι οι ημέρες που χρειάσθηκε να προσέλθουν οι Ελβετοί στις κάλπες. Στην Ελβετία είναι σύνηθες να ψηφίζουν για περισσότερα από ένα θέματα την ίδια ημέρα. Σίγουρα όμως αποφάσισαν για 543 θέματα. Εδώ πρέπει να τονίσουμε ότι τα παραπάνω είναι μόνο τα ομοσπονδιακά δημοψηφίσματα. Εκτός αυτών, οι Ελβετοί ψηφίζουν για θέματα που αφορούν το καντόνι τους αλλά και τον δήμο τους. Εκτιμώ ότι ένας ενεργός πολίτης στην Ελβετία, συναποφασίζει (μαζί με τους συμπολίτες του) για περισσότερα από 15 θέματα τον χρόνο. Έτσι ένας Ελβετός στα πενήντα του έχει ψηφίσει για περίπου 500 θέματα! Από τα ίσως όχι και τόσο σημαντικά θέματα της πόλης του, ως το αν θα γίνει η Ελβετία μέλος της Ε.Ε. Ας τα δούμε όμως ένα – ένα. ΥΠΟΧΡΕΩΤΙΚΟ ΔΗΜΟΨΗΦΙΣΜΑ Από το 1848 ως το 2007 διεξήχθησαν στην Ελβετία διακόσια είκοσι ένα (221) υποχρεωτικά δημοψηφίσματα. Λέγονται έτσι γιατί δεν χρειάζεται να συλλέξει κανείς υπογραφές για να τα καλέσει (θυμηθείτε, στην Ελβετία δημοψήφισμα καλούν ΜΟΝΟΝ οι πολίτες ΚΑΙ ΟΧΙ οι πολιτικοί). Οποιαδήποτε αλλαγή στο Σύνταγμα πρέπει να περάσει ΥΠΟΧΡΕΩΤΙΚΑ από δημοψήφισμα. Το ίδιο και η συμμετοχή της Ελβετίας σε οποιαδήποτε υπερεθνική οντότητα (ΝΑΤΟ, Ε.Ε. κ.α.). Στα δημοψηφίσματα αυτά πρέπει να επιτευχτεί διπλή πλειοψηφία, και πολιτών και καντονιών. Αυτό γίνεται έτσι ώστε να μην μπορούν τα πολυπληθή καντόνια (όπως αυτό της Ζυρίχης με 1,3 εκατομμύρια κατοίκους) να επιβάλουν την άποψη τους στα λιγότερο πυκνοκατοικημένα (το Appenzell Innerrhoden έχει μόλις 15.000 κατοίκους). Έτσι λοιπόν οι Ελβετοί πολίτες αποφασίζουν κατά μέσο όρο 1,4 φορές τον χρόνο για ιδιαίτερα σημαντικά ζητήματα. Την δεκαετία του 70 ο μέσος όρος των υποχρεωτικών δημοψηφισμάτων ήταν 5 ανά έτος! Η ουσία του υποχρεωτικού δημοψηφίσματος είναι ότι τόσο το Σύνταγμα (και ό,τι αυτό προβλέπει) όσο και η συμμετοχή της χώρας σε υπερεθνικούς οργανισμούς δεν μπορεί παρά να απολαμβάνει την σύμφωνη γνώμη των πολιτών. Μόνο τότε, τα προηγούμενα, είναι δημοκρατικά νομιμοποιημένα. Μη διανοηθείτε σύγκριση με την ελληνική πραγματικότητα. Εδώ το Σύνταγμα και η συμμετοχή της χώρας σε υπερεθνικούς οργανισμούς, γράφεται και αποφασίζεται αντίστοιχα από μια δεκάδα οικογενειών. Όπως σε κάθε ολιγαρχία………\nΠΡΟΑΙΡΕΤΙΚΟ – ΑΚΥΡΩΤΙΚΟ ΔΗΜΟΨΗΦΙΣΜΑ Αντίστοιχα από τον 1874 ως το 2007 διεξήχθησαν εκατόν εξήντα (160) προαιρετικά – ακυρωτικά δημοψηφίσματα. Έχουμε όλοι διδαχθεί και πιστέψει ένα ψέμα. Μας είπαν ότι δημοκρατία είναι να ψηφίζουμε τους αντιπροσώπους μας. Στην πραγματικότητα η έννοια της αντιπροσώπευσης είναι ασύμβατη με την δημοκρατία. Δημοκρατία σημαίνει ψηφίζω νόμους και όχι ψηφίζω αντιπροσώπους. Ο Αριστοτέλης (αλλά και αρκετοί άλλοι αργότερα) μας έχουν προειδοποιήσει : η ψήφος για την ανάδειξη πολιτικών προσώπων είναι ολιγαρχική πρακτική, δημοκρατική είναι η κλήρωση. Ας επιστρέψουμε όμως στους νόμους. Αυτή την στιγμή στην Ελλάδα δεν υπάρχει ΚΑΝΕΙΣ τρόπος (εννοώ θεσμικά) να επηρεάσουμε την ισχύ ενός νόμου ο οποίος ψηφίσθηκε από ανθρώπους οι οποίοι υποτίθεται ότι μας αντιπροσωπεύουν. (Δηλαδή ο αντιπρόσωπος πολιτικός έχει απείρως μεγαλύτερη ισχύ από τον αντιπροσωπευόμενο λαό! Αλήθεια, τι είδους αντιπροσώπευση είναι αυτή; ) Είμαστε λοιπόν στην απίστευτα δυσάρεστη θέση να μην υπάρχει ΚΑΝΕΙΣ ΘΕΣΜΟΣ ο οποίος να μας επιτρέπει να ορίζουμε τις ζωές και το μέλλον μας. Ας δούμε τι συμβαίνει αντίστοιχα στην Ελβετία. Μετά την ψήφιση ΟΠΟΙΟΥΔΗΠΟΤΕ νόμου, οι πολίτες έχουν στην διάθεση τους 90 ημέρες για να συλλέξουν 50.000 υπογραφές ενάντια στο νόμο (αντιστοιχούν περίπου στο 1% του συνολικού αριθμού των ψηφοφόρων). Αν τα καταφέρουν κηρύσσεται δημοψήφισμα στο οποίο οι Ελβετοί αποφασίζουν αν τελικά θα δεχθούν ή θα ακυρώσουν τον νόμο. Όλοι καταλαβαίνουμε ότι ο θεσμός του ακυρωτικού δημοψηφίσματος επικρέμεται ως δαμόκλειος σπάθη επάνω από τους Ελβετούς πολιτικούς – νομοθέτες. Αν δεν λάβουν σοβαρά υπόψη τους το τι πιστεύει και επιθυμεί ο Ελβετός πολίτης θα αντιμετωπίσουν ένα δημοψήφισμα και πιθανότατα μια ταπεινωτική ήττα – ακύρωση του νομοθετήματος τους. Το μόνο πρόβλημα της παραπάνω διαδικασίας είναι ο ιδιαίτερα μεγάλος χρόνος που απαιτείται προκειμένου να σχεδιασθεί και να ψηφισθεί ένα νόμος. Σε περιπτώσεις έκτακτης ανάγκης το Ελβετικό Ομοσπονδιακό κοινοβούλιο έχει το δικαίωμα να ψηφίσει νόμο ο οποίος δεν μπορεί να δεχθεί “επίθεση” από δημοψήφισμα. Όταν κάποια στιγμή οι Ελβετοί πολιτικοί άρχισαν να ψηφίζουν το έναν νόμο μετά τον άλλο ως νόμους έκτακτης ανάγκης, οι πολίτες αντέδρασαν με ένα δημοψήφισμα πρωτοβουλίας πολιτών και προσέθεσαν στο Σύνταγμα τους έναν όρο σύμφωνα με τον οποίο οι νόμοι έκτακτης ανάγκης δε μπορούν να δεχθούν “επίθεση” από δημοψήφισμα μόνο για ένα έτος. Μετά το έτος ισχύει για αυτούς ότι και για τους υπόλοιπους ομοσπονδιακούς νόμους. Τόσο απλά…… Βλέπουμε λοιπόν ότι στη διάρκεια των τελευταίων 133 ετών, η ομοσπονδιακή βουλή των Ελβετών έχει ψηφίσει 2370 νόμους. Από αυτούς οι 160 (περίπου οι 7 στους 100) έχουν δεχθεί “επίθεση” από δημοψήφισμα και περίπου οι μισοί από αυτούς (87) ακυρώθηκαν. Εδώ θα θέλαμε να σημειώσουμε ότι δημοκρατία δεν σημαίνει απλά ψηφίζω για κάτι. Το σημαντικότερο είναι ό,τι προηγείται του δημοψηφίσματος, δηλαδή, ο δημόσιος διάλογος που μετασχηματίζει τον αδρανή υπήκοο σε ενεργό πολίτη. Ακούμε συχνά κάποιους συνανθρώπους μας να αναρωτιούνται : έχει όμως την γνώση και την επάρκεια ο ελληνικός λαός να αποφασίζει για το μέλλον του; Το ερώτημα αυτό και η συχνά αρνητική του απάντηση περιγράφουν με ακρίβεια την ΑΠΟΛΥΤΑ ΟΛΙΓΑΡΧΙΚΗ ΠΑΙΔΕΙΑ μας. Το ερώτημα αυτό δεν υφίσταται στην δημοκρατία. Το ουσιαστικό ερώτημα δεν είναι αν ξέρουμε ή όχι ως κοινωνία τι πρέπει να κάνουμε, το ερώτημα είναι : ποιος νομιμοποιείται και δικαιούται να αποφασίζει για το μέλλον των πολιτών και της κοινωνίας τους; Για την δημοκρατία και τους δημοκράτες η απάντηση είναι μόνο μία : ΜΟΝΟ ΟΙ ΠΟΛΙΤΕΣ. Αν βέβαια μιλήσετε με έναν έλληνα πολιτικό (προσπαθήστε το) θα σας απαντήσει ότι το καίριο ερώτημα είναι άλλο: θέλουν οι έλληνες να αποφασίζουν οι ίδιοι για το μέλλον τους; Εμείς θα του απαντούσαμε : Ρωτήστε τους. Κάντε δηλαδή ότι έκαναν και στην Ισλανδία. Κηρύξτε ένα δημοψήφισμα και ΡΩΤΗΣΤΕ ΤΟΥΣ.\nΥπάρχει τέλος ο αντίλογος ότι ακόμα και η Ελβετία (και το πολιτικό της μοντέλο) δεν αποτελούν μια αυτόνομη κοινωνία, εφόσον ακόμα και εκεί, οι νόμοι δημιουργούνται από το κοινοβούλιο και όχι τους πολίτες. Είναι αλήθεια. Η σημαντική διαφορά είναι όμως ότι ο Ελβετός έχει κατακτήσει το ΘΕΣΜΟ (το προαιρετικό – ακυρωτικό δημοψήφισμα) ο οποίος του επιτρέπει να έχει τον ΤΕΛΙΚΟ ΛΟΓΟ για όλους τους νόμους. Αυτός, ως πολίτης, και κανένας άλλος. ΔΗΜΟΨΗΦΙΣΜΑ ΠΡΩΤΟΒΟΥΛΙΑΣ ΠΟΛΙΤΩΝ Τέλος, λίγα χρόνια αργότερα (το 1891), οι Ελβετοί πολίτες απέκτησαν ένα ακόμα δημοκρατικό “εργαλείο”, το δημοψήφισμα πρωτοβουλίας πολιτών (popular initiative). Από το 1891 ως και το 2007 οι Ελβετοί προσπάθησαν διακόσιες πενήντα τέσσερις (254) φορές να ορίσουν αυτοί την πολιτική ατζέντα και τον δημόσιο διάλογο. Ιδανικά, σε μια αυτόνομη κοινωνία, θα έπρεπε να προτείνουμε και να επικυρώνουμε εμείς, ως πολίτες, όλους τους νόμους. Αυτό συνέβαινε στην αρχαία Αθήνα και θα μπορούσε να συμβεί και σήμερα αν το επιθυμούσαμε. Σαν έναν πρώτο βήμα προς την δημοκρατία, ή απλά αν δεν επιθυμούμε να ψηφίζουμε εμείς για τον κάθε νόμο, μπορούμε να αφήσουμε την νομοθετική διαδικασία στους πολιτικούς και εμείς να ελέγχουμε την “εργασία” τους μέσω των προαιρετικών – ακυρωτικών δημοψηφισμάτων. Παρόλα αυτά, θα υπάρχουν πάντα οι στιγμές που οι πολιτικοί δε θα θελήσουν (από άγνοια ή δόλο) να ανοίξουν τον δημόσιο διάλογο για κάποια θέματα. Εκεί έρχεται να καλύψει το κενό το δημοψήφισμα πρωτοβουλίας πολιτών. Έτσι οι Ελβετοί μπορούν να ζητήσουν να προστεθεί στο Σύνταγμα τους οποιαδήποτε θέση – πρόταση επιθυμούν. Αρκεί να συλλέξουν 100.000 υπογραφές σε διάρκεια 18 μηνών και στη συνέχεια να “κερδίσουν” το δημοψήφισμα. Η κυβέρνηση έχει το δικαίωμα να αντιπροτείνει μια δική της θέση και ο Ελβετός πολίτης μπορεί να επιλέξει την πρόταση των συμπολιτών του, την πρόταση της κυβέρνησης, και τις δύο ή και καμία από αυτές. Συχνά η ομάδα που καλεί το δημοψήφισμα γνωρίζει ότι έχει ελάχιστες ή ακόμα και μηδενικές πιθανότητες να κερδίσει το δημοψήφισμα. Παρόλα αυτά, ο θεσμός τους επιτρέπει να ρίξουν τα φώτα της δημοσιότητας σε ένα θέμα το οποίο θεωρούν ιδιαίτερα σημαντικό και για το οποίο δεν υπάρχει δημόσιος διάλογος. Επίσης, δεν είναι σπάνιο το φαινόμενο η κυβέρνηση να ικανοποιήσει κάποια ή ακόμα και όλα από τα αιτήματα των πολιτών που κάλεσαν το δημοψήφισμα με αποτέλεσμα οι τελευταίοι να το αποσύρουν. Στη στήλη αποσυρθέντα του πίνακα βλέπουμε ότι περίπου ένα στα τρία δημοψηφίσματα τελικά δεν έφθασε στις κάλπες. Ας δούμε ένα παράδειγμα των παραπάνω. Κάποια στιγμή, την δεκαετία του 80, μια ριζοσπαστική ομάδα της αριστεράς προκάλεσε δημοψήφισμα με αίτημα την κατάργηση του ελβετικού στρατού. Το δόγμα της Ελβετίας όσον αφορά την ουδετερότητα της είναι αυτό της ένοπλης ουδετερότητας. Ο ελβετικός στρατός είναι ιερή αγελάδα για τους Ελβετούς και αυτός είναι ο λόγος που σχεδόν όλος ο πολιτικός κόσμος θεώρησε ότι το αίτημα δε θα υποστηριχθεί ούτε από ένα 10% των πολιτών. Ένα από τα αιτήματα των πολιτών ήταν και η καθιέρωση εναλλακτικής – ως προς την υποχρεωτική στρατιωτική – κοινωνικής θητείας. Όταν το δημοψήφισμα διεξήχθη το 1989 το αποτέλεσμα ήταν μια έκπληξη για όλους. Η συμμετοχή ανήλθε στο 70% και το ποσοστό των Ελβετών οι οποίοι υποστήριξαν την κατάργηση του ελβετικού στρατού έφτασε το 35,6%! Όταν μετά από δύο χρόνια διεξήχθη νέο δημοψήφισμα το οποίο ζητούσε το δικαίωμα να μπορεί να επιλέξει κανείς εναλλακτική κοινωνική θητεία, το αποτέλεσμα ήταν υπέρ της πρότασης με ποσοστό 82,5%! Στην συνέχεια, η ίδια ομάδα, ζήτησε και κατάφερε να καλέσει νέο δημοψήφισμα με αίτημα και πάλι την κατάργηση του στρατού. Το ποσοστό των Ελβετών που τους υποστήριξε αυτή την φορά μειώθηκε στο 21,9%. Βλέπουμε λοιπόν ότι ο θεσμοί των δημοψηφισμάτων είναι σημαντικός πυλώνας της δημοκρατίας. Ένα δεύτερο αλλά αντίστοιχα απαραίτητο στοιχείο είναι η ΟΜΟΣΠΟΝΔΟΠΟΙΗΣΗ. Ο μόνος τρόπος να μην επιτρέπουμε στην εξουσία (κρατική, κομματική, ολιγαρχική) να μας δυναστεύει, είναι να διασπάσουμε την ισχύ της σε μικρότερους – και σε δυναμική ισορροπία μεταξύ τους – πόλους εξουσίας. Έτσι, το κάθε καντόνι στην Ελβετία έχει την δική του βουλή, το δικό του Σύνταγμα, ελέγχει σχεδόν απόλυτα την παιδεία, την υγεία, την κοινωνική ασφάλιση, την αστυνομία και την δικαιοσύνη. Μέσω της ομοσπονδοποίησης αφαιρείται εξουσία από το απρόσωπο και απάνθρωπο κεντρικό κράτος για να μεταφερθεί στην ίδια την κοινωνία, στους ίδιους τους πολίτες.\nΚαι κάποια σχόλια επί του πιεστηρίου. Οι αμεσοδημοκρατικοί θεσμοί στην Ελβετία έχουν ιστορία από τον 12ο αιώνα. Η δημοκρατία άνθησε πρώτα σε τοπικό επίπεδο και στην συνέχεια κατέκτησε τα καντόνια και τελικά ολόκληρη την ομοσπονδία. Το ποσοστό συμμετοχής των Ελβετών στα δημοψηφίσματα είναι σταθερά μεγαλύτερο από αυτό που απολαμβάνουν οι εκλογές των αντιπροσώπων τους. Αν αυτό το δούμε σε μια λογική ορίου (με την μαθηματική έννοια) θα μπορούσε να καταλήξει ακόμα και στην ΚΛΗΡΩΣΗ των Ελβετών βουλευτών. Ο Ελβετός ψηφοφόρος δε δείχνει κάποιο ιδιαίτερο ενδιαφέρον για τα άτομα που θα τον αντιπροσωπεύσουν εφόσον ξέρει ότι έχει τους θεσμούς να ανακαλέσει τον οποιοδήποτε πίσω στην δημοκρατική τάξη. Τα δημοψηφίσματα και η ομοσπονδοποίηση είναι αναγκαίες αλλά όχι ικανές ως συνθήκες για την ύπαρξη της δημοκρατίας. Με απλά λόγια, τα παραπάνω δεν αρκούν για να μας εξασφαλίσουν την δημοκρατία αλλά σίγουρα, η απουσία τους σημαίνει και απουσία της δημοκρατίας. Τέλος, μου έκανε εντύπωση ότι δε βρέθηκε κάποιος να αμφισβητήσει την εγκυρότητα του πίνακα που “διέσπειρα”. Πρέπει όλοι μας (και όταν γράφουμε αλλά και όταν διαβάζουμε) να παραθέτουμε τις πηγές μας. Όσοι από εσάς έχουν την τύχη να γνωρίζουν Γερμανικά και αν φυσικά σας ενδιαφέρει μπορείτε να επισκεφθείτε την πολύ ενδιαφέρουσα σελίδα : http://www.bfs.admin.ch/bfs/portal/de/index/themen/17/03/blank/key/2012/00.html\nΑΜΕΣΗ ΔΗΜΟΚΡΑΤΙΑ ΚΑΙ ΦΙΛΕΛΕΥΘΕΡΙΣΜΟΣ [Δημοσιεύθηκε στο περιοδικό Πανοπτικόν, αρ. 16, Φεβρουάριος 2012] Γιώργος Ν. Οικονόμου Δρ Φιλοσοφίας Ι Μία μεγάλη πολιτική σύγχυση που υπάρχει σήμερα, ιδιαιτέρως εν Ελλάδι, είναι σχετικά με την έννοια της δημοκρατίας. Εκτός από τους πολιτικούς και τα κόμματα, μία μεγάλη μερίδα των διανοουμένων θεωρεί ότι τα κοινοβουλευτικά ή αντιπροσωπευτικά πολιτεύματα είναι δημοκρατικά («αντιπροσωπευτική», «κοινοβουλευτική», «σύγχρονη», «αστική» δημοκρατία κ.λπ). Όμως κανείς δεν εξηγεί γιατί είναι δημοκρατικά, και ποια, εν πάση περιπτώσει, είναι ολιγαρχικά. δεν έχουν καθόλου επιχειρηματολογία, oύτε επικαλούνται κάποια επιχειρήματα άλλων στοχαστών. τα θεωρούν «δημοκρατίες» εξ ορισμού, εκ γενετής ή επειδή το είπαν κάποιοι. Αυτό λέγεται δογματισμός, που επιβλήθηκε από τη φιλελεύθερη ιδεολογία. Αν εξετάσουμε όμως - πράγμα που επιχειρώ αμέσως πιο κάτω - τις απόψεις ορισμένων που προσφέρουν κάποιες εξηγήσεις για το θέμα αυτό θα διαπιστώσουμε ότι αυτές είναι λανθασμένες. Ο συνταγματολόγος Δ. Τσάτσος λ.χ. χαρακτηρίζει τα κοινοβουλευτικά πολιτεύματα δημοκρατίες επειδή έχουν την «αρχή της πλειοψηφίας» και την «εναλλαγή των κομμάτων στην κυβέρνηση». Όμως η αρχή της πλειοψηφίας εφαρμόζεται με εντελώς διαφορετικό τρόπο στην (άμεση) δημοκρατία από τη μιά, και στο αντιπροσωπευτικό πολίτευμα από την άλλη. Η διαφορά αυτή έγκειται στο ότι στη μεν δημοκρατία είναι κυρίαρχη η πραγματική απόλυτη πλειοψηφία των πολιτών στον δε κοινοβουλευτισμό κυρίαρχο είναι το πρώτο κόμμα με την εικονική πλειοψηφία των εδρών και όχι των ψήφων - χάρις στο εκλογικό σύστημα. Δηλαδή, στη μεν δημοκρατία υπάρχει κυριαρχία των πολιτών στο δε αντιπροσωπευτικό πολίτευμα κυριαρχία των πολιτικών. Συνεπώς, υπάρχει μία μεγάλη διαφορά ουσίας ανάμεσα στα δύο πολιτεύματα στο θέμα της πλειοψηφίας. Όσον αφορά στο δεύτερο στοιχείο του ορισμού του Δ. Τσάτσου (εναλλαγή των κομμάτων), ενώ στην (άμεση) δημοκρατία εναλλάσσονται όλοι οι πολίτες αυτοπροσώπως στο αντιπροσωπευτικό πολίτευμα εναλλάσσονται δύο ή τρία κόμματα στην εξουσία. Και η διαφορά αυτή είναι διαφορά ουσίας και όχι διαδικασίας. Υπάρχουν άλλωστε αρκετοί που θεωρούν ότι τα αντιπροσωπευτικά πολιτεύματα είναι δημοκρατικά επειδή στηρίζονται στις εκλογές. Όμως οι εκλογές δεν είναι χαρακτηριστικό της (άμεσης) δημοκρατίας, αλλά της ολιγαρχίας και της αριστοκρατίας, σύμφωνα με τους αρχαίους φιλοσόφους (Πλάτωνα, Αριστοτέλη) και τους νεώτερους (Μοντεσκιέ, Ρουσσώ). To χαρακτηριστικό της δημοκρατίας είναι η κλήρωση. Και αυτή επίσης είναι μία διαφορά ουσίας και όχι διαδικασίας. Παρατηρείται δηλαδή στους φιλελεύθερους μία μετάλλαξη στον ορισμό της δημοκρατίας (και συνεπώς της ολιγαρχίας), μία ηθελημένη ή όχι διαστρέβλωση των κριτηρίων διακρίσεως των πολιτευμάτων που είχαν οι αρχαίοι και οι νεώτεροι. Ουδείς από τους συγχρόνους, από όσο ξέρω, έχει ασκήσει κριτική ή αναίρεση στις απόψεις του Αριστοτέλη ή του Πλάτωνα όσον αφορά στα χαρακτηριστικά της δημοκρατίας και της ολιγαρχίας. Εκτός και άν οι δύο μεγάλοι φιλόσοφοι θεωρούνται εξ ορισμού ξεπερασμένοι και ντεμοντέ - επειδή έχουν περάσει πολλά χρόνια από την εποχή τους -, ή εννοείται σιωπηλώς ότι δεν ήξεραν τι έλεγαν. όπως δεν ήξεραν τι έλεγαν ούτε οι αρχαίοι Αθηναίοι, ούτε ο Ηρόδοτος, ο Δημόκριτος, ο Πρωταγόρας, ούτε ο Περικλής, ο Θουκυδίδης, ο Δημοσθένης. Διότι αυτό εννοούν εμμέσως με τα γραπτά τους οι σύγχρονοι όταν ονομάζουν και θεωρούν δημοκρατίες τις σημερινές κοινοβουλευτικές ολιγαρχίες. Οπότε, σύμφωνα με τη λογική τους, θα πρέπει να καταδικάσουμε συλλήβδην τους αρχαίους και τους νεωτέρους ως φιλοσοφικώς και πολιτικώς ανώριμους και να αναγορεύσουμε ως διορθωτές τους τον Burhnam ή τον Rawls, τον Μουζέλη ή τον Τσάτσο, την Μouffe ή τον Cohn-Bendit.\nΗ δημοκρατία δεν ορίζεται αναλόγως της ψυχοσύνθεσης, των πεποιθήσεων και των προσδοκιών εκάστου. Έχει τις απαρχές και την ιστορία της, τους θεσμούς και τις αντιλήψεις της, τη θεωρία και τα επιχειρήματά της. Αυτά όλα θα έπρεπε τουλάχιστον να είναι σεβαστά, πράγμα που δεν σημαίνει βεβαίως αναγκαστική συμφωνία. Σημαίνει όμως την αναφορά των χαρακτηριστικών της δημοκρατίας (και της ολιγαρχίας), δηλαδή την αναφορά των κριτηρίων διακρίσεως των πολιτευμάτων και την αξιολόγηση των πολιτευμάτων, επί τη βάσει αυτών των χαρακτηριστικών και κριτηρίων – και φυσικά την έλλογη διαφωνία ή την πρόταξη ενός άλλου πολιτεύματος. Αντί αυτού επαναλαμβάνονται ακρίτως για το αντιπροσωπευτικό πολίτευμα οι όροι «αστική δημοκρατία», «έμμεση δημοκρατία», «αντιπροσωπευτική δημοκρατία» κ.λπ., οι οποίοι είναι αντιφατικοί εν τοις όροις, είναι σχήματα οξύμωρα (contradictio in adjecto). Ακριβώς όπως οι όροι «βασιλοκομμουνιστής», «καθολικός ορθόδοξος» και «ελληνοχριστιανικός». Θα πρέπει στο σημείο αυτό να διευκρινισθεί ότι το επίθετο «άμεση» είναι πλεονασμός, αφού η δημοκρατία δεν μπορεί παρά να είναι άμεση. Είναι σαν να λέμε μηλόπιτα με μήλο. Το επίθετο «άμεση» τίθεται απλώς ως επεξήγηση για τον άμεσο χαρακτήρα της δημοκρατίας, και για να διακριθεί από όλα τα άλλα επίθετα που λανθασμένα χρησιμοποιούνται. Είναι το μόνο επίθετο που καταχρηστικώς μπορεί να προσαρτηθεί στη δημοκρατία. Η σύγχρονη πολιτική θεωρία, φιλοσοφία, κοινωνιολογία και η συνταγματική θεωρία έχουν σε αυτό το σημείο μία μεγάλη έλλειψη και σύγχυση, η οποία δεν εξηγείται αλλιώς παρά με την εμμονή στο δόγμα ότι εξ ορισμού τα αντιπροσωπευτικά πολιτεύματα είναι δημοκρατίες. Θα πρέπει λοιπόν να τονισθεί ότι τη δημοκρατία επινόησαν και δημιούργησαν οι αρχαίοι Έλληνες και δη οι Αθηναίοι, ήταν δε οι πρώτοι που στοχάσθηκαν και έγραψαν γι’ αυτήν. Οι νεώτεροι από την πλευρά τους επινόησαν και θέσπισαν όχι τη δημοκρατία, αλλά τις ατομικές ελευθερίες και τα ανθρώπινα δικαιώματα, την καθολική ψηφοφορία και τα κόμματα, το μη κληρονομικό πολίτευμα και την κοινοβουλευτική αντιπροσώπευση. Οι κατακτήσεις αυτές είναι σημαντικότατες, αποτελούν σημαντικότατο βήμα στην ανθρώπινη ιστορία για την ελευθερία, αλλά αυτό δε σημαίνει ότι το αντιπροσωπευτικό σύστημα είναι δημοκρατία. είναι φιλελεύθερη ολιγαρχία, όπως σωστά το χαρακτηρίζει ο Καστοριάδης. Δημοκρατία και αντιπροσώπευση είναι αμοιβαίως αποκλειόμενα συστήματα. Η (άμεση) δημοκρατία οπωσδήποτε δεν είναι αντιπροσωπευτικό πολίτευμα, και το τελευταίο δεν είναι σίγουρα δημοκρατία. ΙΙ Η δογματική και λανθασμένη παραδοχή ότι το αντιπροσωπευτικό πολίτευμα είναι δημοκρατία οδηγεί δημοσιογράφους, πολιτικούς και αρκετούς διανοουμένους στην πίστη ότι το σύστημα αυτό είναι το καλύτερο δυνατό, και άρα δεν μπορεί να υπάρξει ένα άλλο διαφορετικό σύστημα, στο οποίο να ευοδώνεται η πραγματική ελευθερία, ισότητα και δικαιοσύνη, δηλαδή η άμεση δημοκρατία, η αυτοκυβέρνηση των ανθρώπων. Έτσι όμως προσυπογράφουν εμμέσως πλην σαφώς τη διαψευσθείσα και συνεχώς διαψευδόμενη δήλωση του Φουκουγιάμα για το «τέλος της ιστορίας». Εκλαμβάνουν δηλαδή τον ορίζοντα της κοινωνίας στην οποία ζουν ως ορίζοντα της Ιστορίας συνολικώς. Βεβαίως οι διακηρύξεις περί του τέλους της ιστορίας δεν είναι καινούριες, υπάρχουν σε όλες τις εποχές και φυσικά διαψεύδονται. Ο Αίλιος Αριστείδης λ.χ. τον 2ο μ.Χ. αιώνα, ζώντας στην εποχή της «παγκόσμιας» ισχύος της ρωμαϊκής αυτοκρατορίας, της κυριαρχίας της Pax Romana, δήλωνε πως «δε μπορεί να υπάρξει κανένας άλλος τρόπος ζωής». Ακόμη και ο χριστιανός Αυγουστίνος στις αρχές του 5ου μ.Χ. αιώνα, παρά τις αναπτύξεις του για την «πολιτεία του θεού», θα παραδεχθεί πως η αυτοκρατορία είναι «η καλύτερη δυνατή πολιτεία». Επίσης ο βυζαντινός χριστιανός Κοσμάς ο Ινδικοπλεύστης (6ος μ.Χ. αιώνας) θα δηλώσει πως η ρωμαϊκή βυζαντινή αυτοκρατορία θα παραμείνει στους αιώνες και αν ηττηθεί θα έλθει η συντέλεια του κόσμου: «η βασιλεία των Ρωμαίων... αήττητος διαμένουσα μέχρι της συντελείας... και ου διαφθαρήσεται».\nΕπί πλέον η δογματική αντίληψη ότι το κοινοβουλευτικό πολίτευμα είναι δημοκρατικό οδηγεί στην λανθασμένη γνώμη ότι η κριτική, η αμφισβήτηση ή η απόρριψη του αντιπροσωπευτικού πολιτεύματος είναι αντιδημοκρατικές. Η αλήθεια είναι ότι η απόρριψη του αντιπροσωπευτικού πολιτεύματος είναι απόρριψη της ολιγαρχίας και επομένως απαραίτητη προϋπόθεση για την αναζήτηση της «πραγματικής δημοκρατίας», δηλαδή της άμεσης δημοκρατίας. Κατ’ επέκταση, επιδίωξη της δημοκρατίας σημαίνει αλλαγή και μετασχηματισμό της κοινοβουλευτικής ολιγαρχίας. Τι σημαίνει όμως αλλαγή εν προκειμένω; Δε σημαίνει μεταρρυθμίσεις που έχουν προταθεί κατά καιρούς εντός της λογικής του συστήματος, και οι οποίες άλλωστε είναι αδύνατες για τα αντιπροσωπευτικά πολιτεύματα, εδώ και πολλές δεκαετίες. Σημαίνει τον εμπλουτισμό με θεσμούς δημοκρατικούς και αρχές δημοκρατικές, ιδίως με τις βασικές αρχές της πολιτικής ελευθερίας και της ισότητας: όλοι συμμετέχουν εξίσου στην εξουσία υπό όλες τις μορφές της, όχι θεωρητικώς, αλλά πραγματικώς και ουσιαστικώς, μέσω θεσμών και νόμων. Αυτό είναι το πολιτικό νόημα της ελευθερίας και της ισότητας . δεν είναι μόνο οι ατομικές ελευθερίες και τα ανθρώπινα δικαιώματα, ούτε κάποια αφηρημένη πολιτική ή φιλοσοφική έννοια «οικουμενικής» ελευθερίας και ισότητας. Η πραγματική συμμετοχή όλων, που προϋποθέτουν και συνεπάγονται οι δύο αυτές αρχές, δεν είναι δυνατή μέσω της αντιπροσώπευσης, μέσω των κομμάτων και των εκλογών, διότι ακριβώς οι θεσμοί αυτοί την αποτρέπουν και την καθιστούν αδύνατη. Η ελευθερία, η ισότητα και η συμμετοχή εξασφαλίζονται από άλλους θεσμούς δημοκρατικούς (συνέλευση των πολιτών, κλήρωση, πραγματική διάκριση των εξουσιών, ουσιαστικός έλεγχος της εξουσίας). Όπως είναι εμφανές, για να πραγματοποιηθούν αυτοί οι δημοκρατικοί θεσμοί πρέπει να υπάρξει ολοσχερής αλλαγή του κοινοβουλευτικού πολιτεύματος και όχι διατήρησή του με βελτιώσεις, ακόμη και με την λεγόμενη «σοσιαλδημοκρατική» μορφή του, η οποία από ότι φαίνεται είναι αδύνατη για όλα τα κράτη. Επομένως χωρίς ουσιαστική αμφισβήτηση της αντιπροσώπευσης, της κομματοκρατίας και της κοινοβουλευτικής ολιγαρχίας δεν υπάρχουν αλλαγές. Το σύστημα δε μπορεί να μεταρρυθμισθεί, χρειάζεται λοιπόν να μετασχηματισθεί. Σήμερα πλέον είναι εμφανής η απροθυμία του αντιπροσωπευτικού συστήματος να αυτομεταρρυθμισθεί, είναι εμφανής η καταστατική αδυναμία του να εξασφαλίσει την ισότητα, τη συμμετοχή, τον έλεγχο της εξουσίας, την πολιτική και κοινωνική δικαιοσύνη. είναι έκδηλη η ανικανότητά του να ανταπεξέλθει στις φιλελεύθερες υποσχέσεις για λύσεις στα προβλήματα της κοινωνίας, να εξυπηρετήσει το κοινό συμφέρον και την αξιοπρεπή διαβίωση των πολλών. Αψευδής μάρτυς η σημερινή κρίση από το 2008, η οποία μαστίζει κυρίως τα μεσαία και κατώτερα στρώματα, ενώ αντιθέτως τα ανώτερα προστατεύονται σκανδαλωδώς από τις κυβερνήσεις και τα κόμματα εξουσίας. Η κρίση αυτή δεν είναι μόνο οικονομική, αλλά και πολιτική: προήλθε αφ’ ενός από την αποτυχία του κοινοβουλευτικού συστήματος να ελέγξει τις οικονομικές εξουσίες, και αφ’ ετέρου από την υποταγή του σε αυτές και τη συνεργασία μαζί τους προς όφελος δικό τους. Η αποτυχία αυτή δεν έγκειται μόνο στην ανικανότητα των κομμάτων (της Δεξιάς, του Κέντρου ή της Αριστεράς), αλλά είναι γενική πολιτική αποτυχία, είναι αποτυχία του αντιπροσωπευτικού πολιτεύματος, το οποίο απ’ ότι φαίνεται έχει διαγράψει την τροχιά του και έχει εξαντλήσει τα όριά του. Η διαπίστωση αυτή αφορά στις δυτικοευρωπαϊκές και βορειοαμερικάνικες ανεπτυγμένες χώρες και όχι μόνο στην παρακμιακή Ελλάδα, στην οποία η αποτυχία του κοινοβουλευτισμού είναι εμφανέστατη. Πράγματι, η εξαχρείωση της ελληνικής κοινοβουλευτικής ολιγαρχίας, με ιδιαίτερα χαρακτηριστικά την οικογενειοκρατία και τον πρωθυπουργοκεντρισμό, την ανυπαρξία οποιουδήποτε ελέγχου, την κραυγαλέα συνέργεια της δικαστικής εξουσίας και της οικονομικής ιθύνουσας τάξεως, οδήγησε στη γενικευμένη διαφθορά όλου του κρατικού μηχανισμού και των κομμάτων, στην αλαζονεία και ασυδοσία της εξουσίας με συνέπεια την παρακμή όλων των τομέων και την γενική χρεοκοπία. Έτι περαιτέρω, η ανάθεση των αποφάσεων στην εξωθεσμική τρόϊκα (2010) από το κοινοβουλευτικό σύστημα καταρρακώνει κάθε έννοια συντάγματος, φιλελευθερισμού, δικαιωμάτων και αντιπροσώπευσης. Και όταν σε αυτές τις κρίσιμες συνθήκες τίθεται το μείζον ερώτημα «τι πρέπει να γίνει;» οι υποστηρικτές του κοινοβουλευτισμού σιωπούν ή αρχίζουν να φλυαρούν περί οικονομικών ή άλλων μέτρων που πρέπει να ληφθούν.\nΑυτές οι φλυαρίες επισύρουν άλλα ερωτήματα, πάλι αναπάντητα: Γιατί δεν πήραν οι κοινοβουλευτικοί και κομματικοί άρχοντες αυτά τα μέτρα πριν; Γιατί τα κυβερνητικά κόμματα όχι μόνο δεν απεσόβησαν τη χρεοκοπία αλλά είναι ηθικοί και φυσικοί αυτουργοί της; Τι μέσα υπάρχουν, ικανά να οδηγήσουν τη χώρα σε διεξόδους; Αυτά τα ερωτήματα και ιδίως το τελευταίο, ανοίγουν τους ασκούς του Αιόλου για τη φιλελεύθερη ιδεολογία (ημιτελή στην Ελλάδα), η οποία προσπαθεί να εγκλωβίσει τα ζητήματα στα «καυδιανά δίκρανα» των κομμάτων, μετατρέποντας τα πολιτικά ζητήματα σε κομματικά, εξορίζοντας την ουσιαστική πολιτική συζήτηση και το θεμελιώδες πολιτικό ερώτημα: «πώς θα αυτοκυβερνηθούμε;». ΙΙΙ Το ερώτημα αυτό οδηγεί σε μία συζήτηση, που επιβάλλεται να γίνει, διότι οι κυριαρχούσες φιλελεύθερες αντιλήψεις στο χώρο των διανοουμένων μένοντας στο πλαίσιο των κοινοβουλευτικών και κομματικών αντιλήψεων θεωρούν ότι το βασικό πολιτικό ερώτημα είναι το «ποιος με κυβερνά;» ή «ποιος πρέπει να με κυβερνά». Τα ερωτήματα αυτά εμπεριέχουν αδήλως το γεγονός ότι κάποιος πρέπει πάντοτε να με κυβερνά, άρα το πολιτικό διακύβευμα είναι να βρώ τον καλύτερο για να με κυβερνήσει. Δηλαδή, τα ερωτήματα όπως τίθενται εμπεριέχουν την αντιπροσώπευση και την πολιτική αλλοτρίωση των ανθρώπων. Όμως στην περίπτωση αυτή γίνεται μετατόπιση του ζητήματος, αφού το βασικό ερώτημα που θέτει η κλασική πολιτική φιλοσοφία είναι το «τι το κύριον της πόλεως είναι;», δηλαδή «ποιος ασκεί την εξουσία, ποιος λαμβάνει τις αποφάσεις και θεσπίζει τους νόμους;». Είναι ο ένας, οι ολίγοι ή οι πολλοί; Είναι οι πλούσιοι ή οι άποροι; Είναι τα ανώτερα στρώματα ή τα μεσαία και τα κατώτερα ή όλη η κοινωνία; Και τα συναφή με αυτό ερωτήματα: Πώς λαμβάνονται οι αποφάσεις και πώς ορίζονται τα πρόσωπα που ασκούν την εκτελεστική, τη δικαστική και τη νομοθετική εξουσία; Υπάρχει ουσιαστικός έλεγχος της εξουσίας με δικαστικές και ποινικές κυρώσεις; Αναλόγως των απαντήσεων που δίνονται στο βασικό ερώτημα και στα συναφή, τα πολιτεύματα διακρίνονται σε μοναρχικά, ολιγαρχικά, δημοκρατικά, αριστοκρατικά και τυραννικά. Αυτό τουλάχιστον θέτει η κλασική πολιτική φιλοσοφία (Πλάτων, Αριστοτέλης) αλλά και η νεωτερική (Σπινόζα, Λοκ, Μοντεσκιέ, Ρουσσώ). Αυτό το βασικό ερώτημα έχει ως συμπληρωματικό του το θεμελιώδες: «τις η αρίστη πολιτεία;», το οποίο αφορά και στο «τι δει το κύριον είναι της πόλεως;» (ποιος πρέπει να είναι το κύριον της πόλεως; ). Αυτά τα ερωτήματα πρέπει να τεθούν επειγόντως και σήμερα για συζήτηση και προσανατολισμό. Η δημοκρατική αντίληψη απαντά σε αυτά σαφώς και κατηγορηματικώς, και στα δύο επίπεδα, περιγραφικό και δεοντολογικό: το κύριον της πόλεως στα αντιπροσωπευτικά πολιτεύματα είναι οι ολίγοι αντιπρόσωποι των ανωτέρων στρωμάτων και πρέπει να αντικατασταθούν από τους πολλούς, από τον δήμο. Στην πρώτη περίπτωση έχουμε ολιγαρχία, στη δεύτερη δημοκρατία, την άμεση δημοκρατία. Σε δεύτερη φάση το ουσιαστικό ερώτημα που πρέπει να τεθεί, όπως ήδη αναφέρθηκε πριν, είναι το «πώς θα αυτοκυβερνηθούμε», στο οποίο εμπεριέχεται και το ερώτημα «πώς να οργανώσουμε και να κυβερνήσουμε την κοινή ζωή;» - πώς, δηλαδή, εμείς οι ίδιοι θα οργανώσουμε την κοινή ζωή μας και όχι κάποιοι αντιπρόσωποι, ηγέτες ή κόμματα, όχι κάποιοι άλλοι αντί για μας. Το ερώτημα αυτό δεν τίθεται από τα κοινοβουλευτικά κόμματα, καθεστωτικά και αριστερά, ούτε από κάποια μορφή «σοσιαλδημοκρατίας». Δεν τίθεται ούτε από τον πολιτικό φιλελευθερισμό, o oποίος θέτει τα ερωτήματα με τέτοιο τρόπο ώστε να παραγκωνίζει την ουσιαστική πολιτική συζήτηση. Θέτοντας τα παραπλανητικά ερωτήματα: «ποιος με κυβερνά;» ή «πώς με κυβερνά;» διολισθαίνει τεχνηέντως και εμμέσως στην υπεράσπιση του αντιπροσωπευτικού πολιτεύματος. Η υπεράσπιση αυτή είναι εμφανής και στον αμερικανό εκπρόσωπο του πολιτικού φιλελευθερισμού, τον John Rawls, ο οποίος τελευταίως είναι πολύ της μόδας σε μία μερίδα ελλήνων διανοουμένων, οι οποίοι επιδίδονται σε αναλύσεις και διάδοση των έργων του. Όμως υπάρχει τεράστια διαφορά ανάμεσα στις δημοκρατικές αντιλήψεις και τον πολιτικό φιλελευθερισμό του Rawls, όπως θα προσπαθήσω εν συντομία να δείξω αμέσως παρακάτω.\nΈνα παράδειγμα είναι όταν ο Rawls υποστηρίζει ότι με την κρατική και κυβερνητική παρέμβαση για αναδιανομή των εισοδημάτων και του πλούτου δύναται να γίνει αποδοχή «μόνο εκείνων των ανισοτήτων που αποβαίνουν προς το συμφέρον των λιγότερο προνομιούχων». Με την άποψη αυτή ο Rawls δε φαίνεται να ενδιαφέρεται για την κατάσταση πριν από τη διανομή (άρα πριν από την ανισότητα), δηλαδή δίνει έμφαση όχι σε κριτήρια της διανομής, αλλά σε κριτήρια δικαιολόγησης της άνισης διανομής. Εδώ βρίσκεται μία σημαντική διαφορά από τη δημοκρατική αντίληψη η οποία δίνει έμφαση στην κατάσταση πριν από την ανισότητα. Επί πλέον, όσο και να αναλυθούν θεωρητικώς αυτές οι ανισότητες που κατά τον Rawls «ωφελούν» τα κατώτερα στρώματα, αφ’ ης στιγμής η εφαρμογή τους είναι υπόθεση του κράτους και της κυβέρνησης, η αναδιανομή είναι αμφισβητήσιμη, διότι το κράτος δεν είναι αντικειμενικός και αμερόληπτος κριτής, όπως πιστεύει η φιλελεύθερη ιδεολογία. Το κράτος για τη δημοκρατική αντίληψη είναι ένας μηχανισμός ανεξάρτητος από την κοινωνία που δρα χωρίς αυτήν και εναντίον της, άρα δεν είναι δημοκρατικός θεσμός. Η δημοκρατία των πολιτών είναι αντίθετη σε κάθε έννοια κράτους και γραφειοκρατίας. Και εδώ βρίσκεται επίσης μία τεράστια διαφορά του φιλελευθερισμού από την δημοκρατική αντίληψη. Θα μπορούσαμε συνοπτικώς να δούμε ακόμη μία διαφορά ανάμεσα στον πολιτικό φιλελευθερισμό του Rawls και τη δημοκρατική αντίληψη. Η ισότητα λ.χ. στον Rawls «νοείται ως ισότιμη, ακριβοδίκαιη αντιμετώπιση από το νόμο όλων των πολιτών και ως διασφάλιση ίσων ευκαιριών πρόσβασης σε δημόσια αξιώματα». Τα τρία ερωτήματα που εγείρονται εδώ αφορούν στα υπογραμμισμένα από εμένα σημεία του χωρίου. Κατ’ αρχάς το ερώτημα: από πού εκπορεύεται ο νόμος, ποιά είναι η πηγή του νόμου; Στον Rawls πηγή του νόμου είναι το κράτος, η αντιπροσωπευτική κυβέρνηση, ενώ στη δημοκρατική αντίληψη είναι ο δήμος, όλοι οι πολίτες. Αυτό μας οδηγεί στο δεύτερο ερώτημα: τι σημαίνει πολίτης; Όχι μόνο για τους ακραιφνείς δημοκράτες αλλά και για τον Αριστοτέλη πολίτης είναι αυτός που μετέχει κρίσεως και αρχής, που συμμετέχει δηλαδή άμεσα στην λήψη των αποφάσεων, στη θέσπιση των νόμων, στη δικαστική εξουσία και στον έλεγχό της. Αυτά ισχύουν κατά κύριο λόγο στην (άμεση) δημοκρατία, ενώ στα αντιπροσωπευτικά πολιτεύματα υπάρχουν, όχι πολίτες, παρά υπήκοοι, ψηφοφόροι, εκτελεστές. Βασική όμως αρχή της δημοκρατίας είναι ο μη διαχωρισμός σε διευθύνοντες και εκτελεστές, σε αυτούς που αποφασίζουν και σε αυτούς που εκτελούν. Την αρχή αυτή διατυπώνει εκφραστικά ο Κορνήλιος Καστοριάδης: «όχι στην εκτέλεση αποφάσεων χωρίς συμμετοχή στη λήψη των αποφάσεων». Το τρίτο ερώτημα αφορά τη «διασφάλιση ίσων ευκαιριών πρόσβασης σε δημόσια αξιώματα». Οι ίσες ευκαιρίες στο αντιπροσωπευτικό ανταγωνιστικό και κοινωνικώς άνισο σύστημα δεν ισοδυναμούν με ίσα αποτελέσματα. Στο σημείο αυτό η (άμεση) δημοκρατία δεν εξαντλείται στη φιλελεύθερη ισότητα ευκαιριών, αλλά εφαρμόζει τα ίσα αποτελέσματα για την πρόσβαση στα αξιώματα. Εξασφαλίζει δηλαδή στην πράξη την πολιτική ισότητα σε όλες τις μορφές εξουσίας, με δύο βασικούς θεσμούς: την συνέλευση των πολιτών με αυτοπρόσωπη συμμετοχή τους (κυβερνητική και νομοθετική εξουσία) και την κλήρωση (δικαστική και εκτελεστική εξουσία). Επομένως, η δημοκρατική αντίληψη έχει μεγάλη διαφορά από την ρολσιανή φορμαλιστική διατύπωση, στην οποία η ισότητα ουσιαστικώς χάνεται. Οι διαφορές της δημοκρατικής αντίληψης από τη φιλελεύθερη ολιγαρχική του Rawls είναι συνεπώς ουσιαστικές. Το δίλημμα λοιπόν που τίθεται άμεσα για συζήτηση είναι το εξής: άμεση δημοκρατία ή κοινοβουλευτισμός; Ήδη έχει αρχίσει να συζητείται στην κεντρική πολιτική σκηνή, μετά την επανεμφάνιση των ανθρώπων στις πλατείες και τους δρόμους των πρωτευουσών και μεγαλουπόλεων της Ευρώπης από τον Μάιο 2011 και όλως ιδιαιτέρως στην χρεοκοπημένη Ελλάδα. Το αίτημα για πραγματική δημοκρατία, για άμεση δημοκρατία, έχει πια τεθεί. Είναι ο μόνος προσανατολισμός που έχουν οι κοινωνίες για να εξέλθουν από τα αδιέξοδα της πολύπλευρης κρίσεως στην οποία τα αντιπροσωπευτικά πολιτεύματα τις έχουν οδηγήσει. Μετά δε την παταγώδη και ολέθρια αποτυχία της Αριστεράς, του σοσιαλιστικού και κομμουνιστικού ιδεώδους, η άμεση δημοκρατία είναι η μόνη ουσιαστική αμφισβήτηση του συστήματος. Είναι ταυτοχρόνως και η μόνη ρηξικέλευθη ρεαλιστική πρόταση διότι απαιτεί την άμεση συμμετοχή των ανθρώπων, την εγρήγορσή τους, τις ικανότητές τους και επιβάλλει τον ουσιαστικό έλεγχο της εξουσίας. Έρχεται έτσι σε αντιπαράθεση με όλων των ειδών τις αλλοτριωτικές εξουσίες, γι’ αυτό και υφίσταται απαξιωτικές και συκοφαντικές επιθέσεις από τους πάσης φύσεως εξουσιαστές, από τους καθεστωτικούς και τους φιλελεύθερους μέχρι τους σοσιαλιστές και κομμουνιστές, ιδίως τους λενινιστές και σταλινικούς.\nΤο φιλοσοφικό και πολιτικό ερώτημα που, με υπόγειο μεν αλλά δεσπόζοντα τρόπο, διατρέχει τα ανωτέρω ζητήματα, καθώς και τις πολιτικές ή θεωρητικές συζητήσεις αυτού του είδους και στο οποίο καλούνται οι άνθρωποι να απαντήσουν – ή απαντούν ανεπιγνώστως - είναι το εξής: Θα πρέπει ο άνθρωπος, πάντα ή προς στιγμή ή κατ’ ελάχιστο, να εναποθέτει τη συνείδησή του στον αντιπρόσωπο ή στο κόμμα; Αλλά τότε, όπως σωστά διερωτάται ο D. H. Thoreau, για ποιον λόγο διαθέτει συνείδηση; Στο ερώτημα αυτό τόσο οι υποστηρικτές του αντιπροσωπευτικού πολιτεύματος, οι φιλελεύθεροι όσο και οι αριστεροί πάσης φύσεως, απαντούν πως ο άνθρωπος διαθέτει συνείδηση για να την εκχωρεί! Η δημοκρατική αντίληψη απαντά ότι η συνείδηση του ανθρώπου δεν πρέπει να εκχωρείται ή να παραχωρείται, διότι τότε ο άνθρωπος αλλοτριώνεται, γίνεται άλλος, χάνει την ελευθερία του, μετατρέπεται οικειοθελώς σε ψηφοφόρο, σε υπήκοο, εν τέλει σε δούλο.\n Δ. Τσάτσος, Προβλήματα δημοκρατίας, Ίκαρος, Αθήνα, 1976. Του ιδίου, Συνταγματικό δίκαιο, τόμ. Α΄, Σάκκουλας, Αθήνα-Κομοτηνή, 1985, σ. 152, 168. O Δ. Τσάτσος είναι τυχαίο παράδειγμα ενός ευρύτερου συνόλου συνταγματολόγων, πολιτειολόγων, κοινωνιολόγων και άλλων θεωρητικών που εκφράζουν τις ίδιες αντιλήψεις. Βλ. σχετικώς Γ.Ν. Οικονόμου, Από την κρίση του κοινοβουλευτισμού στη δημοκρατία, Παπαζήσης, Αθήνα, 2009, ιδιαιτέρως το «Παράρτημα».  Για τις αρχές και τα χαρακτηριστικά της (άμεσης) δημοκρατίας βλ. τα σχετικά κείμενα του Καστοριάδη, «Η ελληνική πόλις και η γέννηση της δημοκρατίας», Χώροι του ανθρώπου, μτφ., Ύψιλον, Αθήνα, 1995 και Η ελληνική ιδιαιτερότητα, τόμ. Β΄, μτφ., Κριτική, Αθήνα 2008, καθώς και Γ. Ν. Οικονόμου, Η άμεση δημοκρατία και η κριτική του Αριστοτέλη, Παπαζήσης, Αθήνα, 2007. Πιο συνοπτικά, βλ. Γ. Ν. Οικονόμου, Από την κρίση του κοινοβουλευτισμού στη δημοκρατία, Παπαζήσης, Αθήνα, 2009, σ. 53 κ.ε.  Για τον ολιγαρχικό χαρακτήρα του αντιπροσωπευτικού πολιτεύματος βλ. τα σχετικά κείμενα του Καστοριάδη καθώς και Γ. Ν. Οικονόμου, Από την κρίση του κοινοβουλευτισμού στη δημοκρατία, όπ. π., σ. 15 κ.ε.  Κοσμάς ο Ινδικοπλεύστης, Χριστιανική τοπογραφία.  Για τις μεταρρυθμίσεις, πάντοτε εντός του συστήματος, που έχουν προταθεί κατά καιρούς από καθεστωτικούς πολιτειολόγους, συνταγματολόγους, δημοσιογράφους κ.ά., αλλά αποδείχθηκαν αδύνατες, βλ. Γ. Ν. Οικονόμου, «Δημοκρατία ή αντιπροσώπευση;», δημοσιευμένο σε δύο μέρη: το πρώτο, στο περιοδικό Μάγμα, αρ. 6 (Ιούνιος 2010) και το δεύτερο μέρος στο περιοδικό Πρόταγμα, αρ. 1 (Δεκέμβριος 2010).  Βλ. Καστοριάδης, «Η ελληνική πόλις και η γέννηση της δημοκρατίας», Χώροι του ανθρώπου, Ύψιλον, Αθήνα, 1995.  Rawls, Θεωρία της δικαιοσύνης, μτφ., Πόλις, Αθήνα, 2001.  Castoriadis, «Quelle democratie», Figures du pensable, Seuil, Paris, 1997.\nΆμεση (Αδιαμεσολάβητη) Δημοκρατία και εφικτή υλοποίηση - Real Democracy & Feasible Implementation\n(Άμεση) Δημοκρατία, Αυτοδιαχείριση, προτάσεις, Δημοψηφίσματα με πρωτοβουλία πολιτών, υπαρκτά (αμεσο)δημοκρατικά παραδείγματα σε πολιτική και...